Υ.Α. οικ. 13935/930/2014 (ΦΕΚ 674/Β` 18.3.2014) | ΕΛΙΝΥΑΕ\nΥ.Α. οικ. 13935/930/2014\nβοηθητικός εξοπλισμός υπό πίεση,\nεγκαταστάσεις μονάδων ελέγχου,\nέκλυση δευτερεύοντος βαθμού,\nεξοπλισμός υπό πίεση,\nνόμιμα εξουσιοδοτημένος τεχνικός,\nΦΕΚ 674Β_2014 2.16 MB\n1. «Απόσταση ασφαλείας» είναι ελάχιστη απόσταση: α) μεταξύ των χαρακτηριστικών στοιχείων των εγκαταστάσεων όλων των τύπων καυσίμων που διακινούνται στο πρατήριο καυσίμων (εσωτερική απόσταση ασφαλείας), β) μεταξύ κάθε χαρακτηριστικού στοιχείου των εγκαταστάσεων όλων των τύπων καυσίμων που διακινούνται στο πρατήριο της παρούσας απόφασης από το περίγραμμα αυτού (εσωτερική απόσταση ασφαλείας) και, γ) μεταξύ κάθε χαρακτηριστικού στοιχείου των εγκαταστάσεων όλων των τύπων καυσίμων που διακινούνται στο πρατήριο της παρούσας απόφασης και άλλων εγκαταστάσεων, δομικών κατασκευών ή/και κτιρίων συγκεκριμένων χρήσεων, καθώς επίσης και δημοσίων χαρακτηρισμένων οδών οποιασδήποτε κατηγορίας, στην ευρύτερη περιοχή επιρροής εκτός του περιγράμματος του πρατηρίου.\n2. «Αποθήκευση» νοείται πλήθος κατάλληλων δοχείων που είναι σχεδιασμένα για την αποθήκευση και στην σταδιακή αποδέσμευση του πεπιεσμένου φυσικού αερίου, για την πλήρωση των οχημάτων.\n3. «Αρμόδια Υπηρεσία» είναι η οικεία, περιφερειακή υπηρεσία Μεταφορών και Επικοινωνιών.\n4. «Αυτόματες διατάξεις προστασίας» είναι μονάδες Ελέγχου, οι οποίες ενεργοποιούνται αν οι καθορισμένες ανώτατες ή κατώτατες τιμές παραβιαστούν και διακόπτουν τις δραστηριότητες που προκαλούν αυτές τις αποκλίσεις και επιτρέπουν την επανενεργοποίηση τέτοιων δραστηριοτήτων όταν οι τιμές επανέλθουν στα καθορισμένα όρια.\n5. «Βοηθητικός Εξοπλισμός υπό Πίεση» είναι εξαρτήματα υπό πίεση τα οποία είναι αναγκαία για την ορθή λειτουργία του εξοπλισμού CNG εκτός από σωληνώσεις, μάνικες, συμπιεστές, μονάδες διανομής, διατάξεις ασφαλείας και εξαρτήματα.\n6. «Διανομείς CNG» είναι τα μέρη του πρατηρίου CNG, μέσω των οποίων παρέχεται το πεπιεσμένο φυσικό αέριο στα οχήματα και συνδέεται στην έξοδο του συμπιεστή και / ή της δεξαμενής αποθήκευσης. Περιλαμβάνουν τον διανομέα, τον μετρητή αερίου, την μάνικα ανεφοδιασμού, τη διάταξη απεμπλοκής και το ακροφύσιο τροφοδοσίας. Οι διανομείς είναι σταθερές μονάδες διανομής που καλύπτονται από προστατευτικό περίβλημα, το οποίο δεν είναι αναγκαίο για την λειτουργία τους να ανοιχθεί. Οι ταχυσύνδεσμοι του διανομέα συνδέονται με τον υποδοχέα του οχήματος με απλή ζεύξη μεταξύ τους κατά την τροφοδοσία του οχήματος. Ο διανομέας μπορεί να είναι ενσωματωμένος με την μονάδα συμπίεσης (compact unit)\n7. «Διατάξεις ασφαλείας» είναι μονάδες Ελέγχου οι οποίες ενεργοποιούνται αν οι καθορισμένες ανώτατες ή κατώτατες τιμές παραβιαστούν και διακόπτουν τις δραστηριότητες που προκαλούν αυτές τις αποκλίσεις και δεν επαναενεργοποιούνται αυτομάτως.\n8. «Διάταξη απεμπλοκής» (Breakaway) είναι η διάταξη, η οποία όταν ενεργοποιείται, σφραγίζει ακαριαία τα δύο απεμπλεκόμενα άκρα, αποτρέποντας την διαρροή αερίου.\n9. Η διάταξη μέτρησης εγκαθίσταται από την εταιρεία διανομής φυσικού αερίου, σύμφωνα με τους δικούς της κανονισμούς, με τέτοιο τρόπο ώστε να μην εμποδίζει, τη λειτουργία του πρατηρίου.\n10. «Δοχείο Εκτόνωσης» είναι το δοχείο που τοποθετείται στο τέλος του δικτύου και πριν την είσοδο του συμπιεστή, το οποίο αποσβένει τις διακυμάνσεις της πίεσης του συστήματος.\n11. «Δυνητικά εκρηκτική ατμόσφαιρα» είναι οι περιοχές στις οποίες δύναται να δημιουργηθεί εκρηκτική ατμόσφαιρα. Περιοχή, στην οποία η εκρηκτική ατμόσφαιρα αναμένεται να παραμείνει κάτω από το όριο με την λήψη ορισμένων αναγκαίων προστατευτικών μέτρων, δεν θεωρείται δυνητικά εκρηκτική ατμόσφαιρα. Οι δυνητικά εκρηκτικές ατμόσφαιρες κατηγοριοποιούνται στις λεγόμενες “ζώνες” ανάλογα με την συχνότητα της δημιουργίας και το είδος της εκρηκτικής ατμόσφαιρας. Διακρίνονται σε ζώνη 0, ζώνη 1, και ζώνη 2. Σε πρατήρια CNG υπάρχουν μόνο οι ζώνες 1 και 2. Οι επικίνδυνες περιοχές ταξινομούνται σε ζώνες, βάσει της συχνότητας που παρουσιάζεται ατμόσφαιρα εκρηκτικού αερίου σε αυτές καθώς και του χρόνου που διαρκεί αυτή, ως εξής:\nΖώνη 0: Περιοχή όπου υπάρχει ατμόσφαιρα εκρηκτικού αερίου συνεχώς ή για μεγάλο χρονικό διάστημα.\nΖώνη 1: Περιοχή στην οποία ένα εκρηκτικό μίγμα αερίου - αέρα είναι πιθανό να εμφανιστεί για σύντομες περιόδους κατά την κανονική λειτουργία.\nΖώνη 2: Περιοχή στην οποία ένα εκρηκτικό μίγμα αερίου - αέρα δεν είναι πιθανό να εμφανιστεί και αν εμφανιστεί θα υφίσταται μόνο για πολύ σύντομο χρονικό διάστημα λόγω μη ομαλών συνθηκών.\n12. «Δραστική ακτίνα» είναι η περιοχή, στην οποία μπορεί να φτάσει οριζοντίως, υπό κανονικές συνθήκες το ακροφύσιο τροφοδοσίας σε ύψος λειτουργίας πλέον του 1 μέτρου ύψος.\n13. «Εγκαταστάσεις Μονάδων Ελέγχου» είναι οι μονάδες ελέγχου ανοιχτού βρόγχου ή κλειστού βρόγχου», οι οποίες διατηρούν την σκοπούμενη λειτουργία της εγκατάστασης του πρατηρίου CNG εντός των αποδεκτών ορίων. Χρησιμοποιούνται για μετρήσεις, έλεγχο, λειτουργία, μετάδοση σημάτων, αποθήκευση δεδομένων κλπ.\n14. «Επικίνδυνη Εκρηκτική Ατμόσφαιρα» είναι το μίγμα που περιλαμβάνει αέρα υπό ατμοσφαιρικές συνθήκες, εύφλεκτες ουσίες υπό την μορφή αερίων, ατμών, νέφους ή σκόνης, στο οποίο, μετά την ανάφλεξη, η καύση επεκτείνεται σε ολόκληρο το μη αναφλεγέν μίγμα. Η επικίνδυνη εκρηκτική ατμόσφαιρα είναι η εκρηκτική ατμόσφαιρα, η οποία υπερβαίνει την κατώτατη τιμή (10 lt Μίγμα Αερίου - Αέρα) οπότε απαιτείται η λήψη ορισμένων μέτρων προστασίας για τη διατήρηση της γενικής ασφάλειας και υγείας των εργαζομένων και άλλων.\n15. «Έκλυση δευτερεύοντος βαθμού (Secondary grade release)» είναι η έκλυση αερίου που δεν είναι πιθανό να συμβεί σε κανονική λειτουργία της εγκατάστασης και αν συμβεί θα έχει περιορισμένη διάρκεια.\n16. «Κατώτερο Eκρηκτικό Όριο (LEL)» είναι η τιμή της συγκέντρωσης εύφλεκτου αερίου ή ατμών στον αέρα κάτω από το επίπεδο της οποίας η ατμόσφαιρα καθίσταται εκρηκτική. Για φυσικό αέριο 100%, το κατώτερο εκρηκτικό όριο είναι ίσο με 5,5% συγκέντρωσης αερίου στον αέρα.\n17. «Κύλινδρος» ή «φιάλη» είναι το δοχείο που χρησιμοποιείται για την αποθήκευση πεπιεσμένου φυσικού αερίου. Οι φιάλες αποθήκευσης περιέχουν πεπιεσμένο Φυσικό Αέριο, το οποίο-τροφοδοτείται από τον συμπιεστή.\n18 .«Κινητή δεξαμενή» είναι η συστοιχία κυλινδρικών φιαλών ή δεξαμενή προσαρμοσμένη σε φορτηγό ή σε τροχήλατο ρυμουλκούμενο όχημα (trailer), που χρησιμοποιείται αποκλειστικά για τη μεταφορά του φυσικού αερίου σε άλλους σταθμούς τροφοδοσίας CNG (σύστημα mοther - daughter).\n19. «Μηχανικά ενεργοποιούμενες διατάξεις ασφαλείας» προλαμβάνουν την υπέρβαση της μέγιστης επιτρεπόμενης πίεσης λειτουργίας (MAWP) ή της εκπομπής αερίου σε περίπτωση απόκλισης από την σκοπούμενη χρήση. Λειτουργούν χωρίς εξωτερική ενέργεια (π.χ. βαλβίδα ανακούφισης ελατηρίων, σύστημα απεμπλοκής κλπ.). «Μέγιστη επιτρεπόμενη πίεση λειτουργίας (Pmo)» είναι η μέγιστη επιτρεπόμενη πίεση εντός του συστήματος, υπό συνθήκες λειτουργίας, που είναι πάντα ίση ή μικρότερη της πίεσης σχεδιασμού.\n20. «Μικτό Πρατήριο» ορίζεται η εγκατάσταση που λειτουργεί με τους όρους και προϋποθέσεις της παρούσας για τον ανεφοδιασμό των οχημάτων με πεπιεσμένο φυσικό αέριο (CNG) και με υγρά καύσιμα (βενζίνη - πετρέλαιο), ή υγραέριο (LPG) ή οποιοδήποτε συνδυασμό των ανωτέρω καυσίμων.\n21. «Μονάδες ασφαλείας του Συστήματος Ελέγχου» είναι μονάδες Ελέγχου, οι οποίες αποτρέπουν την λειτουργία των εγκαταστάσεων, υπό μη αποδεκτές και επισφαλείς συνθήκες λειτουργίας.\n22. «Μονάδα συμπίεσης» είναι η μονάδα που συμπιέζει το φυσικό αέριο και αποτελείται από έναν ή περισσότερους συμπιεστές συμπεριλαμβανομένων όλων των σωληνώσεων και του απαραίτητου εξοπλισμού.\n23. «Νόμιμα εξουσιοδοτημένος τεχνικός», σύμφωνα με την παρούσα απόφαση, είναι ο τεχνικός ο οποίος έχει την τεχνική επάρκεια και επομένως το δικαίωμα να εκτελέσει οποιαδήποτε εργασία συντήρησης ή επισκευής στις εγκαταστάσεις του πρατηρίου CNG, με εξουσιοδότηση του κατασκευαστή του εξοπλισμού.\n24. «Περίβλημα» είναι κατασκευή, όχι κατά ανάγκην κτίριο, που μπορεί να είναι θάλαμος, δοχείο κλπ και η οποία να περικλείει ένα ή περισσότερα στοιχεία της εγκατάστασης.\n25. «Πίεση διάρρηξης» (RP -Rapture Pressure) είναι ή μέγιστη πίεση στην οποία αντέχει κάθε στοιχείο της εγκατάστασης όταν είναι καινούργιο (δεν έχει χρησιμοποιηθεί).\n26. «Πίεση σχεδιασμού» (DP - Design Pressure) είναι η μέγιστη πίεση στην οποία κάθε στοιχείο της εγκατάστασης έχει σχεδιαστεί να αντέχει.\n27. «Πίεση δοκιμής» (TP - Test Pressure) είναι η πίεση αντοχής στην οποία δοκιμάζεται όλη η εγκατάσταση ή μέρος αυτής. Για τις δεξαμενές και τα άλλα στοιχεία της εγκατάστασης η δοκιμή γίνεται σε διαφορετικά επίπεδα.\n28. «Πρατήριο CNG» ορίζεται η εγκατάσταση που λειτουργεί με τους όρους και προϋποθέσεις της παρούσας για πλήρωση Πεπιεσμένου Φυσικού Αερίου (CNG) σε οχήματα κατάλληλα διασκευασμένα και αδειοδοτημένα για το σκοπό αυτό. Το πρατήριο CNG δύναται να είναι αμιγές ή μικτό πρατήριο παροχής καυσίμων και ενέργειας. Γίνεται διάκριση μεταξύ «πρατηρίων» διανομής πεπιεσμένου φυσικού αερίου (CNG) με ή χωρίς χώρους αποθήκευσης αερίου. Σε πρατήρια στα οποία έχει εγκατασταθεί μεγάλης δυναμικότητας συμπιεστής, θα μπορούν να εφοδιάζονται κινητές δεξαμενές για την τροφοδοσία άλλων πρατηρίων ή άλλων εγκαταστάσεων καταναλωτών απομακρυσμένων από το δίκτυο φυσικού αερίου.\n29. «Συμπιεστής» είναι το μηχάνημα που συμπιέζει Φυσικό Αέριο αυξάνοντας την πίεσή του από χαμηλότερο σε υψηλότερο επίπεδο, από το δίκτυο φυσικού αερίου ανεβάζοντας την επιτρεπόμενη πίεση λειτουργίας του πρατηρίου.\n30. «Σύστημα mother - daughter». είναι το πρατήριο CNG που δεν είναι συνδεδεμένο στο δίκτυο φυσικού αερίου και στο οποίο το αέριο παρέχεται μέσω οδικής μεταφοράς, από πρατήριο CNG που είναι συνδεδεμένο στο δίκτυο φυσικού αερίου (mother - μητρικός). Η διαδικασία μεταφοράς ρυθμίζεται από τον κανονισμό ADR.\n31. «Σύστημα διανομής σε σειρά» είναι διαβάθμιση του χώρου αποθήκευσης του φυσικού αερίου σε διάφορα επίπεδα πίεσης. Ο συνολικός όγκος του αποθηκευόμενου αερίου\nαποθηκεύεται στις φιάλες σε διαφορετικά επίπεδα πίεσης, ώστε να επιτυγχάνεται η ταχεία πλήρωση των οχημάτων.\n32. «Ταχεία πλήρωση» είναι η διαδικασία πλήρωσης η οποία είναι συγκρίσιμη χρονικά (σε διάρκεια) με αυτή της πλήρωσης των οχημάτων με υγρά καύσιμα. Διακρίνεται από την «αργή πλήρωση», η οποία τυπικά διαρκεί μερικές ώρες.\n33. «Φυσικό αέριο» είναι αεριώδες καύσιμο (καύσιμο σε αέρια μορφή) που περιέχει ένα σύνθετο μίγμα από υδρογονάνθρακες, κυρίως μεθάνιο, αλλά γενικά περιέχει επίσης αιθάνιο, προπάνιο και/ή υδρογονάνθρακες σε σημαντικά μικρότερη ποσότητα. Επίσης περιέχει μερικά αδρανή αέρια, όπως άζωτο και διοξείδιο του άνθρακα και μικρή ποσότητα ιχνοστοιχείων. Η ακριβής σύσταση του μίγματος καθορίζεται από το Γενικό Χημείο του Κράτους.\n34. «Χαρακτηριστικά στοιχεία» του πρατηρίου πεπιεσμένου φυσικού αερίου (CNG) είναι τα εξής: Διανομέας CNG, συμπιεστής CNG, κυλινδρική/ές δεξαμενή/ές CNG, Compact μονάδα και χώρος στάθμευσης βυτιοφόρου CNG.\n35. «Compact μονάδα», είναι ο συνδυασμός συμπιεστή, κυλινδρικών δεξαμενών CNG ή και διανομέα τοποθετημένα σε κοινή βάση (skid), με ή χωρίς περίβλημα.\nΆρθρο 2: Ευρωπαϊκές οδηγίες και πρότυπα\nΟι κάτωθι Ευρωπαϊκές Οδηγίες έχουν εφαρμογή για τους σκοπούς της παρούσης, όπως εκάστοτε ισχύουν.\nΤα Ευρωπαϊκά Πρότυπα και Κανόνες που έχουν εφαρμογή για τους σκοπούς της παρούσας είναι τα εξής, όπως εκάστοτε ισχύουν:\nΆρθρο 3: Σκοπός – Πεδίο εφαρμογής\n1. Η παρούσα απόφαση καθορίζει τους όρους και προϋποθέσεις ίδρυσης και λειτουργίας αμιγών ή μικτών πρατηρίων διανομής πεπιεσμένου φυσικού αερίου (CNG).\n2. Ορίζει επίσης τα ελάχιστα μέτρα ασφαλείας, των εγκαταστάσεων των αμιγών ή των μικτών πρατηρίων διανομής πεπιεσμένου φυσικού αερίου (CNG), καθώς επίσης περιέχει και τις προϋποθέσεις για την ασφαλή κατασκευή, λειτουργία, συντήρηση και επιθεώρηση όλων των κτιριακών και ηλεκτρομηχανολογικών εγκαταστάσεών τους, προκειμένου το αέριο αυτό να διανεμηθεί ως καύσιμο σε οχήματα ειδικά διασκευασμένα για το σκοπό αυτό.\n3. Επιπλέον, η παρούσα απόφαση καθορίζει και τις τεχνικές προδιαγραφές των κτιριακών και ηλεκτρομηχανολογικών εγκαταστάσεων αμιγών πρατηρίων τροφοδοσίας πεπιεσμένου φυσικού αερίου (CNG):\nΑργής ή Ταχείας πλήρωσης.\nΜε μετρητή ή χωρίς μετρητή στο διανομέα.\nΜε κινητή δεξαμενή αποθήκευσης πεπιεσμένου αερίου, με ή χωρίς ενσωματωμένο συμπιεστή ή/και διανομέα.\n4.Το αντικείμενο της παρούσας απόφασης περιλαμβάνει και καθορίζει, το σύνολο των εγκαταστάσεων ενός αμιγούς πρατηρίου διανομής πεπιεσμένου φυσικού αερίου (CNG), ή μικτού, από την βαλβίδα διακοπής στην είσοδο της εγκατάστασης ως το ακροφύσιο τροφοδοσίας, περιλαμβανομένων και των λειτουργικών χώρων του, όπως εμφαίνεται στα υπ’ αριθμ. 7 και 8 Παραρτήματά της.\n5. Το φυσικό αέριο που παρέχεται από το δίκτυο για τον ανεφοδιασμό των οχημάτων με πεπιεσμένο φυσικό αέριο (CNG) πρέπει να έχει οσμητική ουσία για την ανίχνευση διαρροών, σύμφωνα με τις σχετικές προδιαγραφές που εφαρμόζονται από την Δημόσια Επιχείρηση Αερίου (ΔΕΠΑ Α.Ε.).\n6. Το αέριο που παρέχεται στο ακροσωλήνιο τροφοδοσίας πρέπει να έχει επίπεδο μοριακής δομής τέτοιο, που να μην προκαλεί δυσλειτουργία του συστήματος διανομής και να συμμορφώνεται με το ISO CD 15403.\nΆρθρο 4: Χωροταξική θέση και κυκλοφοριακή σύνδεση πρατηρίων CNG\nΗ εξαρχής ίδρυση πρατηρίου αμιγούς πεπιεσμένου φυσικού αερίου (CNG), ή μικτού πρατηρίου υγρών καυσίμων ή υγραερίου LPG και πρατηρίου CNG καθώς και η μετατροπή υπάρχοντος πρατηρίου καυσίμων σε μικτό πρατήριο CNG επιτρέπεται σε εντός και εκτός σχεδίου περιοχές, όπου δεν απαγορεύεται η ίδρυση πρατηρίων υγρών καυσίμων και αερίων καυσίμων.\nΓια την ίδρυση μικτού πρατηρίου καυσίμου, πλέον του CNG και για κάθε είδος καυσίμου επιπρόσθετα εξετάζονται και οι όροι και οι προϋποθέσεις ίδρυσης πρατηρίου υγρών καυσίμων ή υγραερίου LPG κατά αντίστοιχη περίπτωση.\nΓια την ίδρυση και λειτουργία νέων μικτών ή αμιγών πρατηρίων πεπιεσμένου φυσικού αερίου (CNG), εφαρμόζονται, κατά περίπτωση, τα σχεδιαγράμματα κυκλοφοριακής σύνδεσής τους, όπως αυτά καθορίζονται στο π.δ. 1224/1981 (ΦΕΚ Α’ 303) ή στο β.δ. 465/1970 (ΦΕΚ Α’ 150) , όπως αυτά έχουν εκάστοτε τροποποιηθεί και ισχύουν.\nΠρατήρια υγρών καυσίμων, ή αμιγή πρατήρια υγραερίου (LPG), ή πρατήρια υγρών καυσίμων και υγραερίου (LPG) που μετατρέπονται σε μικτά πρατήρια, είτε υγρών καυσίμων, υγραερίου (LPG) και πεπιεσμένου φυσικού αερίου (CNG), είτε υγραερίου (LPG) και πεπιεσμένου φυσικού αερίου (CNG), είτε υγρών καυσίμων και πεπιεσμένου φυσικού αερίου (CNG), υπό τους όρους, κατά περίπτωση, του π.δ. 1224/1981 (ΦΕΚ Α’ 303) ή του β.δ. 465/1970 (ΦΕΚ Α’ 150) , όπως ισχύουν, ή του υπ’ αριθμ. π.δ. 595/1984 (ΦΕΚ Α’ 218) , όπως ισχύει και της παρούσας, διατηρούν τον υπάρχοντα κόμβο σύνδεσής τους. Η άδεια λειτουργίας των πρατηρίων αυτών επεκτείνεται με την έγκριση των αναγκαίων προσθηκών και τροποποιήσεων και ανανεώνεται, κατά περίπτωση, ως άδεια μικτού πρατηρίου, χρονικής ισχύος δέκα (10) ετών.\nΓια μικτά ή αμιγή πρατήρια πεπιεσμένου φυσικού αερίου (CNG) που λειτουργούν σε περιοχές εντός σχεδίου, όπου επιτρέπεται η ίδρυση και λειτουργία τους, μπορεί να τροποποιείται και να προσαρμόζεται η κυκλοφοριακή σύνδεσή τους, σύμφωνα με την παράγραφο 7 του άρθρου 115 του υπ’αριθμ. Ν. 4199/2013 , σε συνδυασμό και με τους όρους του π.δ. 1224/1981 (ΦΕΚ Α’ 303) , όπως ισχύει, χωρίς έγκριση άλλης αρχής.\nΆρθρο 5: Δικαιούμενοι άδειας ίδρυσης και λειτουργίας\n1. Άδειες ίδρυσης και λειτουργίας αμιγών πρατηρίων διανομής πεπιεσμένου φυσικού αερίου (CNG) ή μικτών, χορηγούνται σε φυσικά ή νομικά πρόσωπα σύμφωνα με τις διατάξεις της παρούσας.\n2. Τα φυσικά πρόσωπα ή μέλη εταιρειών προκειμένου να τύχουν άδειας ίδρυσης και λειτουργίας αμιγούς πρατηρίου πεπιεσμένου φυσικού αερίου (CNG) ή μικτού, δημόσιας χρήσης, απαιτείται να είναι είτε Έλληνες υπήκοοι, είτε πολίτες κρατών - μελών της Ευρωπαϊκής Ένωσης, είτε του Ευρωπαϊκού Οικονομικού Χώρου (Ε.Ο.Χ.). Κατ’ εξαίρεση επιτρέπεται, η με βάση τις διατάξεις αυτού του άρθρου, η χορήγηση άδειας ίδρυσης και λειτουργίας πρατηρίου πεπιεσμένου φυσικού αερίου (CNG) ή μικτού σε ομογενείς από τη Ρωσία, Β. Ήπειρο, Τουρκία και Αίγυπτο, καθώς και στα τέκνα τα οποία έχουν γεννηθεί από αυτά τα πρόσωπα. Οι ομογενείς της Τουρκίας κατά την υποβολή των δικαιολογητικών επιδεικνύουν ακόμα και το σε ισχύ δελτίο παραμονής του Κέντρου Αλλοδαπών, αφού αναγραφεί στην αίτηση ο αριθμός μητρώου του δελτίου αυτού. Για ανώνυμες εταιρείες που έχουν την έδρα τους στη χώρα, δεν εξετάζεται η υπηκοότητα των μετόχων.\n3. Τόσο για τις περιπτώσεις χορήγησης αδειών ίδρυσης, όσο και για την λειτουργία των πρατηρίων διανομής πεπιεσμένου φυσικού αερίου (CNG) ή μικτών, τα φυσικά πρόσωπα που δικαιούνται αυτών, οφείλουν να έχουν συμπληρώσει το όριο ενηλικίωσης, όπως αυτό προβλέπεται από την εκάστοτε ισχύουσα εκλογική νομοθεσία.\nΆρθρο 6: Υπεύθυνος λειτουργίας πρατηρίου CNG\nΥπεύθυνος Λειτουργίας πρατηρίου CNG με σχέση εργασίας αποκλειστικής απασχόλησης μπορεί να είναι ένας εκ των κατωτέρω:\nα) εκμεταλλευτής πρατηρίων υγρών καυσίμων, αμιγώς υγραερίου (LPG) ή υγρών καυσίμων και υγραερίου (LPG), με αποδεδειγμένη οκταετή εμπειρία στη λειτουργία των ανωτέρω πρατηρίων.\nβ) Φυσικό πρόσωπο έπειτα από την επιτυχή παρακολούθηση σχετικών επιμορφωτικών εκπαιδευτικών προγραμμάτων για την ασφαλή και ορθή λειτουργία αμιγών ή μικτών πρατηρίων διανομής πεπιεσμένου φυσικού αερίου (CNG), διάρκειας τουλάχιστον 3 ημερών με διαδικασία αντίστοιχη της παραγράφου 9 του άρθρου 185 του υπ’αριθμ. Ν. 4070/2012 .\nγ) Διπλωματούχος ή/και τεχνολόγος μηχανολόγος ή χημικός μηχανικός με διετή τουλάχιστον επαγγελματική εμπειρία στην διακίνηση καυσίμων.\nΟ υπεύθυνος λειτουργίας του πρατηρίου θεωρείται υπεύθυνος για την ορθή και ασφαλή λειτουργία του πρατηρίου CNG. Εκτός των υπολοίπων αρμοδιοτήτων του, έχει και την αρμοδιότητα να εποπτεύει και να τεκμηριώνει όποτε χρειαστεί, τα εξής:\nΤήρηση των προβλεπομένων διαδικασιών και ενεργειών αναφορικά με την ορθή και ασφαλή λειτουργία του πρατηρίου,\nΤήρηση των διαδικασιών εκτάκτου ανάγκης,\nΤήρηση των διαδικασιών συντήρησης του εξοπλισμού του πρατηρίου.\nΚάθε φορά που θα προκύπτει απαίτηση αντικατάστασης του Υπευθύνου Λειτουργίας του πρατηρίου θα πρέπει να γίνεται έγγραφη ενημέρωση στην αρμόδια οικεία περιφερειακή Υπηρεσία Μεταφορών και Επικοινωνιών, αναφορικά με το ονοματεπώνυμο του νέου Υπεύθυνου Λειτουργίας του πρατηρίου, η οποία επίσης θα συνοδεύεται μαζί με τα δικαιολογητικά που θα αποδεικνύουν την καταλληλότητά του, σύμφωνα με τις διατάξεις της παρούσας. Η ανωτέρω Υπηρεσία στη συνέχεια θα κάνει ενημέρωση του φακέλου αδειοδότησης του πρατηρίου με τα νέα αυτά δεδομένα χωρίς να απαιτείται επιπρόσθετη άλλη διαδικασία.\nΆρθρο 7: Καθορισμός ελάχιστων αποστάσεων ασφαλείας για την ίδρυση και λειτουργία πρατηρίου CNG\nΓια τους σκοπούς της παρούσας ορίζονται οι ελάχιστες αποστάσεις ασφαλείας στον παρακάτω πίνακα, για εξοπλισμό ο οποίος είναι τοποθετημένος εκτός περιβλήματος. Στην περίπτωση όπου ο εξοπλισμός (συμπιεστής, φιάλες κλπ.) τοποθετείται εντός περιβλήματος, ορισμένες από τις αποστάσεις αυτές μειώνονται δραστικά (Παράρτημα 11, 12 & 13).\n1. Σε αμιγώς πρατήριο (CNG), είναι οι αποστάσεις μεταξύ των χαρακτηριστικών στοιχείων του πρατηρίου (CNG), καθώς και μεταξύ καθενός εκ των στοιχείων αυτών και του περιγράμματος του πρατηρίου.\n2. Σε μικτό πρατήριο, είναι οι αποστάσεις μεταξύ των χαρακτηριστικών στοιχείων του μικτού πρατηρίου και των, κατά περίπτωση, χαρακτηριστικών στοιχείων όλων των άλλων τύπων καυσίμων που διακινούνται στο πρατήριο καθώς και μεταξύ όλων των παραπάνω αναφερομένων, κατά περίπτωση, χαρακτηριστικών στοιχείων των τύπων καυσίμων που διακινούνται στο μικτό πρατήριο και του περιγράμματος αυτού.\nΟι αποστάσεις ασφαλείας συνοπτικά φαίνονται στον πίνακα που ακολουθεί. Η απόσταση ασφαλείας θεωρείται η μικρότερη απόσταση που απέχουν τα όρια των κατωτέρω εξοπλισμών ή στοιχείων.\nΟι ελάχιστες αποστάσεις ασφαλείας που ισχύουν μεταξύ άλλων ειδών καυσίμων εξακολουθούν και ισχύουν και δεν επηρεάζονται από τις διατάξεις της παρούσας.\nΆρθρο 8: Κτιριακές εγκαταστάσεις πρατηρίου CNG\n1. Σε αμιγές πρατήριο διανομής πεπιεσμένου φυσικού αερίου (CNG) ή μικτό, επιτρέπεται η δημιουργία των παρακάτω κτιρίων:\nα) Κτίριο πρατηρίου. Ως κτίριο πρατηρίου, για την εφαρμογή της παρούσας απόφασης, νοείται κάθε κτιριακή εγκατάσταση με χρήση γραφείου - κατάστημα της επιχείρησης του πρατηρίου, που έχει ως σκοπό την εξυπηρέτηση των ασκουμένων, εντός του περιγράμματος του πρατηρίου δραστηριοτήτων, όπως αυτές αναφέρονται στη παράγραφο 1 του άρθρου 8 της παρούσας απόφασης. Το κτίσμα ή διαμέρισμα του γραφείου - καταστήματος του πρατηρίου έχει εσωτερική ωφέλιμη επιφάνεια τριάντα (30) τετραγωνικών μέτρων τουλάχιστον.\nβ) Κτίρια με οποιαδήποτε χρήση συμβατή προς τις ισχύουσες στην περιοχή του πρατηρίου πολεοδομικές διατάξεις, για τα οποία εφαρμόζονται οι εσωτερικές αποστάσεις ασφαλείας της παρούσας.\nγ) Αποθήκη βοηθητικού εξοπλισμού της εγκατάστασης του πρατηρίου, η οποία πρέπει να πληροί γενικώς τους υπό των σχετικών οικοδομικών κανονισμών προβλεπόμενους τεχνικούς όρους, ενώ η μέγιστη συνολική επιφάνεια της οποίας δεν περιορίζεται.\nδ) Ειδικό χώρο υγιεινής που περιλαμβάνει τουλάχιστον 2 αποχωρητήρια (ανδρών - γυναικών) και νιπτήρες, αριθμού αναλόγου με το μέγεθος της εγκατάστασης. Ο συγκεκριμένος ειδικός βοηθητικός κτιριακός χώρος πρέπει να πληροί γενικώς τους υπό των σχετικών οικοδομικών κανονισμών προβλεπόμενους τεχνικούς όρους, καθώς επίσης και αυτούς για την προσβασιμότητα των ΑμεΑ, η δε αρχιτεκτονική εμφάνιση αυτών πρέπει να είναι άρτια και σύμφωνος προς το περιβάλλον, ενώ η μέγιστη συνολική επιφάνειά του δεν περιορίζεται.\nΆρθρο 9: Μέτρα και μέσα πυροπροστασίας\n2. Τα προληπτικά μέτρα που πρέπει να λαμβάνονται για την αποτροπή του κινδύνου πυρκαγιάς κατά την λειτουργία μικτών ή αμιγών πρατηρίων CNG είναι τα εξής:\nβ) Απαγορεύεται να αποθηκεύονται στους χώρους του πρατηρίου οποιοσδήποτε μορφής εύφλεκτα υλικά, δοχεία με καύσιμα, ή κενά δοχεία καυσίμων.\nδ) Εύφλεκτα σκουπίδια πρέπει να τοποθετούνται σε σκεπασμένα μεταλλικά δοχεία και η αποκομμιδή τους πρέπει να πραγματοποιείται σε τακτική βάση, τα δε δάπεδα να διατηρούνται καθαρά και ελεύθερα από λάδια και γράσα.\nε) Ο εκμεταλλευτής ή ο υπάλληλος του πρατηρίου ή το εξουσιοδοτημένο προσωπικό πρέπει να επιβλέπουν την διάταξη του πρατηρίου. Σε περίπτωση κάποιου τεχνικού προβλήματος πρέπει να ειδοποιείται αμέσως το ειδικά εκπαιδευμένο προσωπικό της υπηρεσίας συντήρησης (service). Επίσης, πρέπει να απομακρύνονται αμέσως διάφορα εύφλεκτα υλικά που ενδέχεται να συσσωρεύονται τυχαία στα όρια του πρατηρίου.\n3. Τα κατασταλτικά μέσα που πρέπει να λαμβάνονται σε πρατήρια CNG είναι τα παρακάτω:\nα) Ανά τρεις (3) συμπιεστές CNG πρέπει να υπάρχει ένας (1) πυροσβεστήρας ξηράς σκόνης, καθαρού βάρους περιεχομένου 12 χιλιόγραμμων, ή άλλου εγκεκριμένου κατασβεστικού υλικού, ανάλογης κατασβεστικής ικανότητας και σε καμία περίπτωση ο αριθμός πυροσβεστήρων δεν θα είναι μικρότερος από δύο (2) για κάθε πρατήριο.\nβ) Σε κάθε πρατήριο CNG επιβάλλεται η ύπαρξη ενός (1) τροχήλατου πυροσβεστήρα ξηράς σκόνης καθαρού βάρους 25 χιλιόγραμμων.\n4. Για τα μικτά ή αμιγή πρατήρια CNG επιβάλλεται η σύνταξη μελέτης πυροπροστασίας από τον κατά Νόμο υπεύθυνο Διπλωματούχο ή Τεχνολόγο Μηχανικό, σύμφωνα με τις ισχύουσες διατάξεις που ρυθμίζουν τα επαγγελματικά δικαιώματα αυτών, η οποία θα υποβάλλεται για έγκριση στην Αρμόδια κατά τόπον Πυροσβεστική Αρχή. Τα απαιτούμενα δικαιολογητικά για την έγκριση της μελέτης πυροπροστασίας είναι:\nγ) Ένα (1) τοπογραφικό διάγραμμα με κλίμακα 1:500.\n5. Μετά τη διενέργεια αυτοψίας από Αξιωματικό της οικείας Πυροσβεστικής Υπηρεσίας και εφόσον διαπιστωθεί ότι έχουν ληφθεί τα προβλεπόμενα από την μελέτη μέτρα και μέσα πυροπροστασίας η Πυροσβεστική Υπηρεσία χορηγεί στον ενδιαφερόμενο Πιστοποιητικό Πυροπροστασίας, το οποίο υποβάλλει στην Αρμόδια Υπηρεσία του άρθρου 10 της παρούσας απόφασης, ως ένα εκ των δικαιολογητικών για την χορήγηση της άδειας λειτουργίας του πρατηρίου.\nΗ διάρκεια ισχύος του πιστοποιητικού πυροπροστασίας είναι τρία (3) έτη.\nΗ Πυροσβεστική Υπηρεσία, σε οποιαδήποτε περίπτωση που διαπιστώσει κατόπιν αυτοψίας, ότι δεν τηρούνται τα διαλαμβανόμενα στο παρόν ΑΡΘΡΟ μέτρα και μέσα πυροπροστασίας, ανακαλεί το Πιστοποιητικό Πυροπροστασίας και κοινοποιεί την απόφασή της αυτή στην Αρχή που είναι αρμόδια για την χορήγηση της άδειας λειτουργίας.\nΆρθρο 10: Αρμόδιες υπηρεσίες\nΑρμόδιες υπηρεσίες για τη χορήγηση αδειών ίδρυσης και λειτουργίας είναι οι οικείες περιφερειακές Υπηρεσίες Μεταφορών και Επικοινωνιών της χώρας.\nΆρθρο 11: Άδεια ίδρυσης\nΓια τη χορήγηση της άδειας ίδρυσης αμιγούς ή μικτού πρατηρίου διανομής πεπιεσμένου φυσικού αερίου (CNG), υποβάλλονται τα εξής δικαιολογητικά:\n1. Αίτηση του ενδιαφερομένου συνοδευόμενη από αποδεικτικά έγγραφα από τα οποία προκύπτει η παραχώρηση χρήσης του οικοπέδου ή γηπέδου για ίδρυση αμιγούς ή μικτού πρατηρίου διανομής πεπιεσμένου φυσικού αερίου (CNG).\n2. Υπεύθυνη Δήλωση του ενδιαφερομένου, που συντάσσεται σύμφωνα με τις διατάξεις του άρθρου 8 του ν. 1599/1986, ότι:\n- δεν καταδικάστηκε κατά την τελευταία οκταετία για νοθεία καυσίμων δεν καταδικάστηκε αμετάκλητα για ανυποταξία ή λιποταξία (ΑΡΘΡΟ 53 του ν. 3421/2005)\n2. Τοπογραφικό σχεδιάγραμμα της περιοχής σε έξι (6) αντίγραφα, σύμφωνα με τις εξής προδιαγραφές:\nΚλίμακα ένα προς πεντακόσια (1:500) και σε ακτίνα πενήντα μέτρων (50) μέτρων από τα όρια του οικοπέδου ή γηπέδου του υπό ίδρυση πρατηρίου.\nΜε κόκκινο χρώμα θα δείχνεται η θέση του οικοπέδου ή γηπέδου με τα πλάτη των δρόμων και λεπτομέρειες των γεωμετρικών τους διαμορφώσεων (πλάτη πεζοδρομίων, οδοστρωμάτων, λωρίδων κυκλοφορίας, τυχόν διαχωριστικών νησίδων, σήμανσης κ.λ.π.) στη ευρύτερη περιοχή επιρροής του υπό ίδρυση πρατηρίου, καθώς επίσης και οι φορές κατεύθυνσης των λωρίδων κυκλοφορίας της οδού, ή οδών έμπροσθεν του πρατηρίου, τα είδη και οι χρήσεις των γειτονικών κτισμάτων και χώρων, η τέλος η οικοδομική ή/και ρυμοτομική γραμμή του ακινήτου του υπό ίδρυση πρατηρίου.\nΘα πρέπει να φαίνονται οι ενδεικτικές θέσεις των χαρακτηριστικών στοιχείων των εγκαταστάσεων του υπό ίδρυση πρατηρίου και υποχρεωτικά οι ακριβείς αποστάσεις που απέχουν όλα τα χαρακτηριστικά στοιχεία του υπό ίδρυση πρατηρίου, από τυχόν ύπαρξη και λειτουργία κτιρίων, χώρων ή/και εγκαταστάσεων.\nΣτη περίπτωση που το υπό ίδρυση πρατήριο θα διαθέτει εκτός από πεπιεσμένο φυσικό αέριο (CNG) και αλλά καύσιμα, θα πρέπει να σημειώνονται οι ακριβείς αποστάσεις όλων των χαρακτηριστικών στοιχείων των εγκαταστάσεων όλων των καυσίμων, από τα κτίρια ή τους χώρους που αναφέρονται στην ισχύουσα για κάθε καύσιμο νομοθεσία.\nΘα πρέπει να σημειώνονται οι θέσεις των οποίων η λειτουργία προϋποθέτει χρήση φλόγας και αγωγών μεταφοράς ηλεκτρικής ενέργειας της Δ.Ε.Η.\n3. Υπεύθυνη δήλωση του άρθρου 8 του ν. 1599/1986 του κατά νόμο υπεύθυνου Διπλωματούχου ή Τεχνολόγου Μηχανικού, στην οποία θα βεβαιώνονται τα εξής:\nΗ θέση, όπου πρόκειται να εγκατασταθεί το υπό ίδρυση πρατήριο, βρίσκεται σε περιοχή στην οποία η χρήση δεν απαγορεύεται από τις ισχύουσες διατάξεις και είναι κατάλληλη για την ίδρυση πρατηρίου,\nΠληρούνται όλοι οι όροι και οι προϋποθέσεις της παρούσας καθώς επίσης και όλες οι ελάχιστες εξωτερικές και εσωτερικές αποστάσεις ασφαλείας των χαρακτηριστικών στοιχείων του πρατηρίου (μικτού ή αμιγούς) που προβλέπονται από την παρούσα.\nΈχει υποβληθεί στην αρμόδια, για τη συντήρηση και λειτουργία της οδού (ή των οδών) έμπροσθεν του υπό ίδρυση πρατηρίου, η με αριθμό πρωτοκόλλου αίτηση για χορήγηση έγκρισης κυκλοφοριακής σύνδεσης (για τα εκτός σχεδίου πόλεως ιδρυόμενα πρατήρια), ή απότμησης - υποβιβασμού της στάθμης του πεζοδρομίου (για τα εντός σχεδίου πόλεως ιδρυόμενα πρατήρια).\n4. Σχεδιάγραμμα δομικών κατασκευών, σε τέσσερα (4) αντίγραφα, σε κλίμακα 1:50 ή 1:100 σε κάτοψη και τομή, που δείχνει όλα τα κτίσματα του πρατηρίου, τις διαστάσεις τους καθώς και το είδος των υλικών κατασκευής τους.\n5. Σχεδιάγραμμα πυροσβεστικών μέσων, σε τέσσερα (4) αντίγραφα, και τεχνική περιγραφή του συστήματος Πυρόσβεσης εγκεκριμένα από την Πυροσβεστική Υπηρεσία.\n6. Σχέδια ηλεκτρομηχανολογικών εγκαταστάσεων, σε τέσσερα (4) αντίγραφα, σε κατάλληλη κλίμακα, ανάλογα με το μέγεθος της εγκατάστασης, στα οποία θα φαίνονται κατ’ ελάχιστο τα εξής:\nYποστηρικτικές εγκαταστάσεις πρατηρίου (Δίκτυο ύδρευσης, αποχέτευσης ακαθάρτων, αποχέτευσης ομβρίων, πεπιεσμένου αέρα, δίκτυο φωτισμού)\nΜηχανολογικές εγκαταστάσεις πρατηρίου (σωληνώσεις καυσίμου, σωληνώσεις δεξαμενών, διάγραμμα λειτουργίας και οργάνων πρατηρίου, δεξαμενές καυσίμου)\nΗλεκτρολογικές εγκαταστάσεις πρατηρίου (κυκλώματα κίνησης, γείωσης, ασθενή ρεύματα, κατανομή ζωνών αντιεκρηκτικότητας (0, 1, 2)\n7. Τεχνική Περιγραφή, όλων των ηλεκτρομηχανολογικών εγκαταστάσεων του υπό ίδρυση πρατηρίου, σε τέσσερα (4) αντίγραφα.\n8. Υποβολή δήλωσης, του ενδιαφερομένου, υπαγωγής της κατασκευής και λειτουργίας του υπό ίδρυση πρατηρίου της παρούσας απόφασης, σε Πρότυπες Περιβαλλοντικές Δεσμεύσεις (Π.Π.Δ), σύμφωνα με τις διατάξεις της υπ’ αριθ. 46537/22-8-2013 Κ.Υ.Α. (Β’ 2036) , συνοδευόμενη από τα δικαιολογητικά που αναφέρονται στο ΑΡΘΡΟ 4 αυτής. Στη συνέχεια η αρμόδια υπηρεσία συμπληρώνει το έντυπο Β το οποίο αποτελεί αναπόσπαστο τμήμα της άδειας ίδρυσης και λειτουργίας του υπό ίδρυση πρατηρίου, εκτός αν συντρέχουν οι λόγοι εφαρμογής των οριζομένων στις παραγράφους 5 και 6 του άρθρου 3 της ανωτέρω αναφερομένης Κ.Υ.Α.\n9. Γραμμάτιο κατάθεσης στην αρμόδια οικονομική υπηρεσία τριάντα ευρώ (30,00 €) για τα εξής:\nΓια κάθε ακροσωλήνιο διανομής πεπιεσμένου φυσικού αερίου (CNG), ή οποιουδήποτε άλλου καυσίμου\nΓια κάθε αντλία ή διανομέα παροχής βενζίνης και πετρελαίου (εφ’ όσον πρόκειται για πρώτη εγκατάσταση συσκευών και αντλιών)\nΓια την περίπτωση εγκατάστασης Πλυντηρίου - Λιπαντηρίου, ανεξάρτητα από τον μηχανολογικό εξοπλισμό.\n10. Προϋπολογισμός δαπάνης σε τρία (3) αντίγραφα, για την προμήθεια, εγκατάσταση και δοκιμή λειτουργίας όλου του ηλεκτρομηχανολογικού εξοπλισμού και εγκαταστάσεων του υπό ίδρυση πρατηρίου, συνταγμένος και υπογεγραμμένος από τον κατά νόμο υπεύθυνο διπλωματούχο μηχανολόγο ή Τεχνολόγο μηχανολόγο Μηχανικό ή άλλης συναφούς ειδικότητας, σύμφωνα με τις ισχύουσες διατάξεις για τα επαγγελματικά δικαιώματα περί διπλωματούχων και τεχνολόγων μηχανικών στη χώρα μας.\nΣτη περίπτωση που στο υπό ίδρυση πρατήριο CNG θα διακινούνται και άλλα καύσιμα, υποβάλλονται επιπροσθέτως τα προβλεπόμενα, στο αντίστοιχο άρθρο, δικαιολογητικά και πιο συγκεκριμένα, στη περίπτωση που στο υπό ίδρυση πρατήριο CNG θα διακινούνται υγρά καύσιμα υποβάλλονται επιπροσθέτως τα προβλεπόμενα δικαιολογητικά του άρθρου 17 του, κατά περίπτωση, π.δ. 1224/1981 (ΦΕΚ Α’ 303) ή του β.δ. 465/1970 (ΦΕΚ Α’ 150) , όπως ισχύουν, ή τα δικαιολογητικά του άρθρου 25 του υπ’ αριθμ. π.δ. 595/1984 (ΦΕΚ Α’ 218) , όπως ισχύει, στη περίπτωση που στο υπό ίδρυση πρατήριο CNG θα διακινείται και υγραέριο (LPG).\nΤα σχεδιαγράμματα υποβάλλονται διπλωμένα σε μέγεθος Α4, υπογεγραμμένα από τον συντάξαντα ή/και συντάξαντες αυτών, σύμφωνα με τους κατά νόμο υπεύθυνους, διπλωματούχους ή τεχνολόγους μηχανικούς, έχουν σημανθεί δεόντως και φέρουν υπόμνημα με τα στοιχεία του έργου, του αιτούντος και του μελετητή ή/και μελετητών, καθώς επίσης και με σχετικό υπόμνημα με τις Τεχνικές λεπτομέρειες της κατασκευής.\nΜετά την υποβολή και τον έλεγχο των δικαιολογητικών, δίχως την διενέργεια αυτοψίας από την οικεία περιφερειακή υπηρεσία Μεταφορών και Επικοινωνιών, εκδίδεται η άδεια ίδρυσης εντός διαστήματος 30 ημερών από την ημερομηνία πληρότητας του φακέλου της αίτησης.\nΗ άδεια ίδρυσης με πλήρη σειρά εγκεκριμένων τεχνικών εκθέσεων και σχεδιαγραμμάτων κοινοποιείται στους εξής:\nΑρμόδια Πολεοδομική υπηρεσία\nΣτην αρμόδια υπηρεσία για τη συντήρηση και λειτουργία της οδού ή οδών έμπροσθεν του υπό ίδρυση πρατηρίου.\nΣτο αρμόδιo Αστυνομικό Τμήμα (χωρίς τα σχεδιαγράμματα και τις τεχνικές περιγραφές).\nΗ άδεια ίδρυσης είναι διάρκειας δύο (2) ετών και μπορεί να παραταθεί για δύο (2) έτη ακόμη, εφ όσον υποβληθεί πριν τη λήξη της προθεσμίας σχετική αίτηση συνοδευόμενη από υπεύθυνη δήλωση του επιβλέποντος μηχανικού, ότι δεν έχουν περατωθεί οι εργασίες κατασκευής της οικοδομής ή της διαμόρφωσης του προ του πρατηρίου χώρου. Σε περίπτωση που διαπιστωθεί ότι για αποδεδειγμένους λόγους ανωτέρας βίας δεν κατέστη δυνατή η έναρξη των εργασιών ή η ολοκλήρωση της κατασκευής του πρατηρίου, η άδεια ίδρυσης παρατείνεται για το διάστημα, που υπήρχαν οι λόγοι ανωτέρας βίας.\nΣε περίπτωση εγκατάστασης CNG σε υπάρχον πρατήριο υγρών καυσίμων ή μικτό πρατήριο υγρών καυσίμων και υγραερίου, δεν εκδίδεται νέα άδεια ίδρυσης του πρατηρίου CNG, αλλά έγκριση σχεδιαγραμμάτων κλπ. που αφορούν στο CNG, σύμφωνα με την ισχύουσα νομοθεσία.\nΆρθρο 12: Άδεια λειτουργίας\nΓια τη χορήγηση άδειας λειτουργίας αμιγούς ή μικτού πρατηρίου διανομής πεπιεσμένου φυσικού αερίου (CNG) της παρούσας απόφασης, υποβάλλεται αίτηση του ενδιαφερομένου στην αρμόδια υπηρεσία μαζί με τα παρακάτω δικαιολογητικά:\n1. Υπεύθυνη δήλωση του Ν. 1599/86 του κατά νόμο υπεύθυνου διπλωματούχου ή τεχνολόγου μηχανικού, που επέβλεψε την εκτέλεση των κτιριακών, μηχανολογικών και ηλεκτρολογικών εγκαταστάσεων του υπό λειτουργία πρατηρίου, όπου θα δηλώνεται ότι όλες οι υπόψη εγκαταστάσεις εκτελέσθηκαν σύμφωνα με τα εγκεκριμένα σχεδιαγράμματα και τις τεχνικές προδιαγραφές και ότι κατά την εκτέλεση τηρήθηκαν οι όροι και οι προϋποθέσεις που περιέχονται στην άδεια ίδρυσης και στη παρούσα απόφαση.\n2. Έγκριση κυκλοφοριακής σύνδεσης, ή απότμησης - υποβιβασμού στάθμης πεζοδρομίου, η οποία εκδίδεται από την αρμόδια για τη συντήρηση και λειτουργίας της οδού (ή των οδών) έμπροσθεν του πρατηρίου, υπηρεσία.\n3. Βεβαίωση της αρμόδιας για την οδό υπηρεσίας, ότι η κυκλοφοριακή σύνδεση ή είσοδος - έξοδος του πρατηρίου από την έμπροσθεν αυτού οδό ή/και οδούς εκτελέστηκε καλώς σύμφωνα με τα αντίστοιχα εγκεκριμένα σχεδιαγράμματα.\n4. Πιστοποιητικό Πυροπροστασίας χρονικής ισχύος τριών (3) ετών από την οικεία πυροσβεστική υπηρεσία, στο οποίο να αναγράφεται ότι τα μέτρα πυρασφαλείας της εγκατάστασης του πρατηρίου είναι σύμφωνα με την παρούσα απόφαση και τις κείμενες διατάξεις. Το πιστοποιητικό αυτό πρέπει να ανανεώνεται πριν από την ημερομηνία λήξης του από την οικεία πυροσβεστική υπηρεσία που το χορήγησε, με φροντίδα του εκμεταλλευτή του πρατηρίου.\n5. Πιστοποιητικό διαπιστευμένου φορέα πιστοποίησης, αναφορικά με την συμμόρφωση με τις αναφερόμενες Ευρωπαϊκές Οδηγίες (Third Party Inspection).\n6. Πιστοποιητικά καλής κατασκευής και αντίστοιχων δοκιμών που εκδίδονται από τους κατασκευαστές του εξοπλισμού, σύμφωνα με το ΕΝ 10204/2004.\n7. Βεβαίωση της αρμόδιας τεχνικής διεύθυνσης της ΔΕΠΑ σχετικά με την εφαρμογή της μελέτης της εσωτερικής εγκατάστασης εντός του χώρου του πρατηρίου.\n8. Όνομα Υπευθύνου λειτουργίας πρατηρίου CNG και υποστηρικτικό υλικό καταλληλότητάς του.\nΜετά την υποβολή των πιο πάνω δικαιολογητικών και εντός 15 ημερών από την πληρότητα του φακέλου της αίτησης, χορηγείται η άδεια λειτουργίας του πρατηρίου της παρούσας απόφασης, χρονικής ισχύος δέκα (10) ετών.\nΣτην περίπτωση κατά την οποία ο εκμεταλλευτής ενός πρατηρίου πεπιεσμένου φυσικού αερίου (CNG), αιτηθεί στην αρμόδια Υπηρεσία την εγκατάσταση διανομέων, αντλιών και δεξαμενών υγραερίου (LPG) ή/και υγρών καυσίμων (βενζίνης, πετρελαίου) και του λοιπού σχετικού εξοπλισμού, σύμφωνα με τις διατάξεις του υπ’ αριθμ. 595/1984 προεδρικού διατάγματος , όπως ισχύει, ή/και των υπ’ αριθμ. 465/1970 Β.Δ . ή 1224/1981 Π.Δ. , όπως αυτά έχουν τροποποιηθεί και ισχύουν, απαιτείται η υποβολή στην αρμόδια υπηρεσία νέων σχεδιαγραμμάτων και τεχνικών εκθέσεων, σύμφωνα με τις ανωτέρω αναφερθείσες διατάξεις που ισχύουν για τα πρατήρια υγραερίου (LPG) ή/και υγρών καυσίμων, προς αντικατάσταση των αντίστοιχων για την τροποποίηση της άδειας λειτουργίας του. Μετά την υποβολή και τον έλεγχο των πιο πάνω δικαιολογητικών χορηγείται από την αρμόδια υπηρεσία η έγκριση των υποβαλλόμενων σχεδιαγραμμάτων και έπειτα από την υλοποίηση - εγκατάσταση των αιτούμενων μεταβολών χωρίς τη διενέργεια αυτοψίας, γίνεται τροποποίηση της άδειας λειτουργίας του πρατηρίου.\nΗ χορηγούμενη άδεια λειτουργίας δεν δημιουργεί κανένα δικαίωμα υπέρ του προσώπου στο οποίο χορηγήθηκε, ή υπέρ τρίτου, ούτε για το πρατήριο και μπορεί, εφόσον διαπιστωθεί οποτεδήποτε ότι σταμάτησαν να υπάρχουν οι προϋποθέσεις, κάτω από τις οποίες χορηγήθηκε, να αφαιρεθεί προσωρινά ή οριστικά, με αιτιολογημένη ειδική απόφαση της αρχής, η οποία την χορήγησε.\nΆρθρο 13: Ανανέωση άδειας λειτουργίας\nΓια την ανανέωση της άδειας λειτουργίας του πρατηρίου της παρούσας απόφασης υποβάλλεται αίτηση από τον ενδιαφερόμενο μαζί με τα εξής δικαιολογητικά:\n1. Γραμμάτιο κατάθεσης σε δημόσιο ταμείο, είκοσι ευρώ (20,00 €) για κάθε ακροσωλήνιο διανομής καυσίμου.\n2. Υπεύθυνη δήλωση του εκμεταλλευτή, σύμφωνα με τις διατάξεις του Ν. 1599/86 ότι δεν έγινε καμία αλλαγή στις εγκαταστάσεις του πρατηρίου σε σχέση με τα αναγραφόμενα στην άδεια λειτουργίας του και στα επισυναπτόμενα αυτής.\n3. Υπεύθυνη δήλωση του κατά νόμο υπεύθυνου διπλωματούχου ή τεχνολόγου μηχανικού, σύμφωνα με τις διατάξεις του Ν. 1599/86, για τα εξής:\nΌλες οι μηχανολογικές, ηλεκτρολογικές και λοιπές εγκαταστάσεις του πρατηρίου, είναι σύμφωνες με τις διατάξεις της παρούσης.\nΤα σχέδια και οι τεχνικές περιγραφές είναι ενημερωμένες και σε ισχύ.\n4. Πιστοποιητικό Πυροπροστασίας σύμφωνα με τις ισχύουσες κείμενες διατάξεις.\n5. Πιστοποιητικό συμμόρφωσης που εκδίδεται από διαπιστευμένο φορέα.\n6. Πιστοποιητικά καλής κατασκευής και αντίστοιχων δοκιμών σύμφωνα με το ΕΝ 10204/2004.\n7. Όνομα Υπευθύνου λειτουργίας πρατηρίου CNG ο οποίος διαθέτει τα τυπικά προσόντα του άρθρου 6 της παρούσας.\nΗ ανανέωση της άδειας λειτουργίας του πρατηρίου ισχύει για δέκα (10) έτη.\nΆρθρο 14: Αλλαγή δικαιούχων άδειας λειτουργίας\nΣε περίπτωση παραχώρησης της χρήσης ή εκμετάλλευσης πρατηρίου που λειτουργεί νόμιμα σύμφωνα με τις διατάξεις της παρούσας, η νέα άδεια λειτουργίας εκδίδεται στο όνομα του νέου εκμεταλλευτή μετά την υποβολή αίτησής του η οποία συνοδεύεται από τα κάτωθι δικαιολογητικά:\n1. Αποδεικτικά στοιχεία από τα οποία θα προκύπτει η παραχώρηση χρήσης ή εκμετάλλευσης του πρατηρίου.\n2. Γραμμάτιο κατάθεσης σε δημόσιο ταμείο τριάντα ευρώ (30,00 €) για κάθε ακροσωλήνιο διανομής καυσίμου.\n3. Υπεύθυνη δήλωση του νέου εκμεταλλευτή, σύμφωνα με τις διατάξεις του Ν. 1599/86 ότι δεν έγινε καμία αλλαγή στις εγκαταστάσεις του πρατηρίου σε σχέση με τα αναγραφόμενα στην άδεια λειτουργίας του πρατηρίου και στα επισυναπτόμενα αυτής.\n4. Υπεύθυνη δήλωση του κατά νόμο υπεύθυνου διπλωματούχου ή τεχνολόγου μηχανικού, σύμφωνα με τις διατάξεις του Ν. 1599/86, για τα εξής:\nΌλες οι μηχανολογικές, ηλεκτρολογικές και παντός είδους εγκαταστάσεις του πρατηρίου, είναι σύμφωνες με τις διατάξεις της παρούσης.\n5. Όνομα Υπευθύνου λειτουργίας πρατηρίου CNG ο οποίος διαθέτει τα τυπικά προσόντα του άρθρου 6 της παρούσας.\nΣε περίπτωση που έχουν τροποποιηθεί οι εγκαταστάσεις του πρατηρίου, ταυτόχρονα με την αίτηση για την μεταβίβαση της άδειας λειτουργίας υποβάλλονται και τα απαιτούμενα δικαιολογητικά που προσδιορίζουν επαρκώς την εν λόγω τροποποίηση.\nΆρθρο 15: Ανάκληση άδειας λειτουργίας\nΑν διαπιστωθεί ότι κατά την διάρκεια ελέγχου ή αυτοψίας δεν τηρούνται οι διατάξεις της παρούσας που αναφέρονται στη λιανική διάθεση πεπιεσμένου φυσικού αερίου (CNG), στη περίπτωση ενός μικτού πρατηρίου, ανακαλείται προσωρινά για έναν (1) μήνα η άδεια λειτουργίας για το πρατήριο CNG. Μετά την πάροδο της προθεσμίας του ενός μηνός και σε περίπτωση μη συμμόρφωσης ανακαλείται οριστικά η άδεια λειτουργίας του πρατηρίου, η οποία αφορά μόνο τις εγκαταστάσεις διανομής πεπιεσμένου φυσικού αερίου (CNG). Το πρατήριο βενζίνης-πετρελαίου ή/και υγραερίου (LPG) εξακολουθεί να λειτουργεί εφόσον δεν αντίκειται στις κείμενες διατάξεις.\nΆρθρο 16: Τεχνικός εξοπλισμός πρατηρίου CNG\nΟι εγκαταστάσεις των πρατηρίων τροφοδοτούμενων από το δίκτυο διανομής πεπιεσμένου φυσικού αερίου (CNG) περιλαμβάνουν τα εξής επιμέρους τμήματα:\nΘάλαμο μέτρησης αερίου,\nΧώρο δεξαμενών αποθήκευσης,\nΜία ή περισσότερες αυτόματες συσκευές διανομής για ανεφοδιασμό των οχημάτων,\nΧώρο στάθμευσης βυτιοφόρων (στην περίπτωση πρατηρίου mother-daughter),\nΧώρους συμπληρωματικών δραστηριοτήτων, για παροχή διαφόρων υπηρεσιών στους διακινούμενους και εμπορία ειδών συναφών με τα οχήματα (γραφεία, αποθήκες, εξοπλισμός πρώτων βοηθειών, πλυντήρια - λιπαντήρια, χώρους επισκευών οχημάτων χωρίς τη χρήση φλόγας, εστιατόριο, κλπ).\nΟι εγκαταστάσεις των πρατηρίων (CNG) που ανεφοδιάζονται από βυτιοφόρα (κινητές δεξαμενές) περιλαμβάνουν τα εξής επιμέρους τμήματα:\nΜια ή περισσότερες αυτόματες συσκευές διανομής για ανεφοδιασμό των οχημάτων,\nΈναν ή περισσότερους χώρους στάθμευσης βυτιοφόρων,\nΧώρους συμπληρωματικών δραστηριοτήτων, παροχής διαφόρων υπηρεσιών στους διακινούμενους και εμπορίας ειδών συναφών με τα οχήματα (γραφεία, αποθήκες, εξοπλισμός πρώτων βοηθειών, πλυντήρια - λιπαντήρια, χώρους επισκευών οχημάτων χωρίς τη χρήση φλόγας, εστιατόριο, κλπ).\nΕνδεικτικό σχεδιάγραμμα σύνδεσης και λειτουργίας των εξαρτημάτων που χρησιμοποιούνται σε ένα πρατήριο CNG, παρατίθεται στο Παράρτημα 1 της παρούσας. Η περιγραφή των εξαρτημάτων ενός πρατηρίου CNG, ακολουθεί.\nΓενικά, οι συμπιεστές αερίου που χρησιμοποιούνται σε πρατήρια φυσικού αερίου διαθέτουν ρυθμιστές ροής που παράγουν υψηλή πίεση. Ένας συμπιεστής μπορεί να παρέχει είτε δυνατότητα αποθήκευσης σε μεγάλη ποσότητα ή/και απ’ ευθείας δυνατότητα τροφοδοσίας. Ο συμπιεστής μπορεί να κινείται άμεσα ή έμμεσα από ηλεκτροκινητήρα ή μηχανή εσωτερικής καύσης.\nΔΕΞΑΜΕΝΕΣ ΑΠΟΘΗΚΕΥΣΗΣ ΑΕΡΙΟΥ\nΣυγκεκριμένος όγκος αερίου αποθηκεύεται για να διευκολύνεται η συνεχής τροφοδοσία των οχημάτων. Η αποθήκευση μπορεί να γίνεται σε ομάδες δοχείων που λειτουργούν σε διαφορετικά επίπεδα πίεσης, έτσι ώστε να επιταχύνεται η τροφοδοσία των οχημάτων, να μειώνεται το μέγεθος του συμπιεστή και να περιορίζεται ο αριθμός των κύκλων έναρξης - παύσης.\nΔΙΑΤΑΞΗ MOTHER - DAUGHTER\nΌλα τα εξαρτήματα των ακίνητων μερών της διάταξης αυτής πρέπει να είναι σύμφωνα με τις διατάξεις της παρούσας απόφασης. Κατά τη μεταφορά η κινητή δεξαμενή (βυτιοφόρο) με ή χωρίς ενσωματωμένο συμπιεστή και/ή διανομέα πρέπει να είναι σύμφωνα με τους κανονισμούς ADR.\nΔΙΑΝΟΜΕΑΣ ΑΝΕΦΟΔΙΑΣΜΟΥ ΟΧΗΜΑΤΩΝ\nΟ διανομέας τροφοδοσίας οχημάτων αποτελείται από:\n- μονάδα διανομής και προαιρετικά μονάδα μέτρησης (μετρητή)\nΜέθοδοι πλήρωσης (διανομής - ανεφοδιασμού).\nΗ πλήρωση των οχημάτων μπορεί να γίνει με δύο τρόπους: Ταχεία πλήρωση ή Αργή πλήρωση. Αν η αργή πλήρωση δεν γίνεται υπό παρακολούθηση κατά τη διάρκεια της τροφοδοσίας, είναι απαραίτητη η εγκατάσταση επιπλέον μέτρων ασφάλειας. Ο εξοπλισμός που χρησιμοποιείται στις λειτουργίες αργής και ταχείας πλήρωσης διαφέρει ελάχιστα. Τα κύρια εξαρτήματα του συστήματος όμως, είναι παρόμοια.\nΟ διανομέας μπορεί να λειτουργήσει με διάφορους τρόπους, όπως: α) Χειροκίνητα, ή β) αυτόματα, με μετρητή ή χωρίς μετρητή. Να είναι απλώς θέση τροφοδοσίας, που χρησιμοποιείται κυρίως για πρατήρια αργής πλήρωσης.\nΣύστημα ελέγχου θέτει σε λειτουργία τον συμπιεστή ή/και τη δεξαμενή αποθήκευσης, ανάλογα με τις απαιτήσεις του διανομέα τροφοδοσίας των οχημάτων.\nΣΥΣΤΗΜΑ ΨΥΞΗΣ ΑΕΡΙΟΥ\nΤα στοιχεία και τα εξαρτήματα ενός πρατηρίου CNG δύνανται να απαρτίζουν μία ενιαία μονάδα (Compact Unit), με ενσωματωμένο ή όχι τον διανομέα, η οποία κατασκευάζεται και ελέγχεται εξ’ ολοκλήρου στο εργοστάσιο παραγωγής της και ακολούθως μεταφέρεται, εγκαθίσταται στο πρατήριο και συνδέεται με το ηλεκτρικό δίκτυο και το δίκτυο φυσικού αερίου, προκειμένου να λειτουργήσει (plug and play).\nΆρθρο 17: Προδιαγραφές μελέτης πρατηρίου CNG\nΑ. Γενικές Προδιαγραφές σχεδιασμού\nΑ1. Γενικές απαιτήσεις\nΗ θερμοκρασία του αερίου στην έξοδο του συμπιεστή μετά τον ψύκτη δεν πρέπει να προκαλεί λειτουργικά προβλήματα ή ζητήματα ασφάλειας. Δεν είναι απαραίτητη η εγκατάσταση μονάδας ξήρανσης εκτός από εξαιρετικές περιπτώσεις αυξημένης περιεκτικότητας υγρασίας στο αέριο.\nΑ.2. Προστασία κατά της μη επιτρεπόμενης πτώσης πίεσης κάτω από την προσδιορισμένη τιμή. Αν η ελάχιστη πίεση εισόδου (πίεση αναρρόφησης) πέσει κάτω από κάποια ορισμένη τιμή, ο συμπιεστής θα τίθεται εκτός λειτουργίας με τον κατάλληλο αυτοματισμό (trip).\nΑ.3. Προστασία κατά της μη επιτρεπόμενης αύξησης της πίεσης πάνω από την καθορισμένη τιμή.\nΜία διάταξη ασφαλείας του συστήματος ελέγχου ή μία συσκευή ασφαλείας θα διασφαλίζει ότι η πίεση εισόδου (πίεσης αναρρόφησης) δεν θα υπερβεί την μέγιστη επιτρεπόμενη τιμή. Τα όρια ρύθμισης των διατάξεων ασφαλείας ορίζονται από τον PED.\nΑ.4. Προστασία κατά της αντικανονικής αύξησης της θερμοκρασίας.\nΗ επιτρεπόμενη θερμοκρασία αερίου κατάντι του συμπιεστή θα διασφαλίζεται μέσω της χρήσης ρυθμιστή θερμοκρασίας, ο οποίος θα διακόπτει την λειτουργία του συμπιεστή σε περίπτωση υπέρβασης.\nΑ.5. Δοκιμή λειτουργίας των διατάξεων ασφαλείας\nΓενικά οι γραμμές μέτρησης/λειτουργίας για τις διατάξεις ασφάλειας θα σχεδιάζονται ώστε να μην δύνανται να απομονωθούν. Η λειτουργία της διάταξης ασφαλείας θα δύναται να ελέγχεται/επιθεωρείται. Εάν απαιτούνται για τον σκοπό αυτό συσκευές διακοπής στις ενεργές γραμμές των διατάξεων ασφαλείας, θα χρησιμοποιείται κατάλληλα σχεδιασμένος εξοπλισμός, ο οποίος θα αποκαθιστά την λειτουργία των διατάξεων ασφαλείας μετά τον έλεγχο. Η δοκιμή λειτουργίας των διατάξεων ασφαλείας δύναται επίσης να διενεργείται εκτός της εγκατάστασης, αν το μέτρο αυτό φαίνεται να είναι κατάλληλο (π.χ. κίνδυνος επικαθίσεων στις βαλβίδες ασφαλείας).\nΒ. Προδιαγραφές τεχνικού εξοπλισμού\nΒ.1. Γενικές Απαιτήσεις\nΟ τεχνικός εξοπλισμός του πρατηρίου (CNG), θα προστατεύεται κατά της διάβρωσης και θα πρέπει να είναι ανθεκτικός σε τυχόν προσμίξεις του φυσικού αερίου. Πρέπει να είναι κατάλληλος για όλες τις συνθήκες λειτουργίας, σε σχέση και με τα υλικά που χρησιμοποιούνται. Τάσεις ως αποτέλεσμα προσθέτων δυνάμεων (π.χ. θερμοκρασίας, τάσεις λόγω συναρμογής και δονήσεων κ.λ.π.) θα λαμβάνονται υπόψη. Τα υλικά θα είναι κατάλληλα για θερμοκρασία λειτουργίας από -10°C έως +50°C, υπό τον όρο ότι δεν αναμένονται άλλες θερμοκρασίες. Τα πρατήρια (CNG) πρέπει να είναι εξοπλισμένα με διατάξεις ασφαλείας που να αποκλείουν την υπερπίεση, στα διάφορα στοιχεία της εγκατάστασης και στο σύστημα σωληνώσεων. Επιπλέον, πρέπει να ισχύουν οι τεχνικές προδιαγραφές και κατευθύνσεις του σχεδίου prEN 13268 της CEN/TC 326, καθώς και οι ευρωπαϊκοί κώδικες σχεδιασμού στους οποίους το ίδιο σχέδιο παραπέμπει. Η τήρηση των προδιαγραφών ελέγχεται και πιστοποιείται, τόσο στη φάση της μελέτης όσο και στη φάση της κατασκευής του πρατηρίου, από ελεγκτικούς οίκους αναγνωρισμένους για την πιστοποίηση των δοχείων πίεσης και των φιαλών και συσκευών αερίου σύμφωνα με την κείμενη νομοθεσία.\nΒ.1.1. Μέγιστη επιτρεπόμενη πίεση, παράδοσης\nΤα πρατήρια (CNG) πρέπει να εξοπλίζονται με διάταξη ασφαλείας ανεξάρτητης λειτουργίας, που δουλεύει έτσι ώστε η μέγιστη πίεση με την οποία παρέχεται πεπιεσμένο φυσικό αέριο σε ένα όχημα να μην υπερβαίνει την μέγιστη επιτρεπόμενη πίεση παροχής. Η μέγιστη πίεση παροχής φυσικού αερίου στα οχήματα πρέπει να είναι 20 MPa πάνω από την ατμοσφαιρική πίεση για πρατήρια χωρίς ρυθμιστή θερμοκρασίας. Σε κάθε περίπτωση η πίεση παροχής της εγκατάστασης δεν πρέπει να υπερβαίνει τα 25 MPa, ανεξάρτητα από την θερμοκρασία.\nΒ.1.2. Μηχανικές διατάξεις ασφαλείας.\nΟι διατάξεις ασφαλείας εκτόνωσης θα πληρούν τις προϋποθέσεις της Οδηγίας 97/23/EK (PED) και του προτύπου EN 14382, αντιστοίχως. Ο κατασκευαστής θα πρέπει να αποδεικνύει τη συμφωνία προς τα πρότυπα με επίσημη πιστοποίηση. Οι οδηγίες του κατασκευαστή θα ακολουθούνται. Στον χώρο όπου συγκεντρώνονται τα στόμια των βαλβίδων εκτόνωσης, δεν πρέπει να παρεμποδίζεται η εκτόνωση αυτή. Η εκτόνωση των ασφαλιστικών βαλβίδων δεν πρέπει να γίνεται σε κλειστούς χώρους, όπου υπάρχουν συσκευές και εξοπλισμός. Η εκτόνωση των ασφαλιστικών βαλβίδων πρέπει να γίνεται στην ατμόσφαιρα και τα στόμια των αγωγών εκτόνωσης πρέπει:\nβ) η εκκένωση του φυσικού αερίου από τις διατάξεις ασφαλείας της εκτόνωσης να γίνεται σε ασφαλές υπαίθριο μέρος και σε ύψος τουλάχιστον 3 μέτρων πάνω από το έδαφος, ή 1 μέτρο ψηλότερα από το κτίριο σε ακτίνα πέντε (5) μέτρων και,\nΒ.1.3. Βοηθητικός εξοπλισμός υπό πίεση\nH ροή αερίου στην είσοδο του εξοπλισμού (CNG) θα δύναται να κλείνει μέσω χειροκίνητης βαλβίδας απομόνωσης. Θα τοποθετείται σε θέση η οποία θα λαμβάνει υπόψη τις τοπικές συνθήκες και τις ειδικές συνθήκες της εγκατάστασης, ώστε να λειτουργήσει με ασφάλεια σε περίπτωση αποκλίσεων από την κανονική λειτουργία. Θα επισημαίνεται με σήμανση και, όπου είναι αναγκαίο, θα απαγορεύεται η μη εξουσιοδοτημένη πρόσβαση σε αυτήν. Ανάντι του εξοπλισμού συμπίεσης θα τοποθετείται μία ανεπίστροφη βάνα και μία βάνα αυτόματης διακοπής. Η βάνα αυτόματης διακοπής θα κλείνει μόλις ο συμπιεστής διακόψει τη λειτουργία του ή η αυτόματη μονάδα (MC) αντιδράσει.\nΒ.1.4. Βοηθητικές διατάξεις ασφαλείας.\nΟι βοηθητικές διατάξεις ασφαλείας περιλαμβάνουν τουλάχιστον: - μία βαλβίδα κινδύνου (έκτακτης ανάγκης) απομόνωσης αερίου - ένα κομβίο κινδύνου (έκτακτης ανάγκης για τη διακοπή λειτουργίας).\nΒ.2 Ειδικές απαιτήσεις εξοπλισμού\nΒ.2.1 Βαλβίδα διακοπής\nΟι αυτόματες βαλβίδες σε περίπτωση ενεργοποίησης θα περιέρχονται σε ασφαλή θέση (fail safe). Ως προς τα σώματα των βαλβίδων εφαρμόζεται η Οδηγία PED (97/23/ΕΟΚ).\nΓια τις σωληνώσεις εφαρμόζεται η Οδηγία PED (97/23/ΕΟΚ).\nΒ.2.3. Φίλτρο, ξηραντήρας αερίου και διαχωριστής\nΘα διατίθενται βαλβίδες διακοπής ανάντι των φίλτρων οι οποίες δεν θα επηρεάζονται από πιθανές προσμίξεις του αερίου. Οι συστάσεις του κατασκευαστή θα πρέπει να τηρούνται.\nΦίλτρα, ξηραντήρες αερίου και διαχωριστές θα πρέπει να είναι σύμφωνοι με τις απαιτήσεις της Οδηγίας PED (97/23/ΕΟΚ).\nΟ εξοπλισμός (CNG) θα πρέπει να διαθέτει φίλτρα και αν είναι αναγκαίο διαχωριστές, εάν ουσίες μέσα το αέριο (π.χ. σκόνη, υγρά) τα οποία είναι δυνατόν να παρενοχλήσουν την ασφαλή λειτουργία είναι αναμενόμενες. Φίλτρα και διαχωριστής θα είναι σχεδιασμένα για την μέγιστη ροή αερίου και πιθανών προσμίξεων οι οποίες θα περιέχονται στο αέριο και θα πρέπει να είναι εξοπλισμένα με ντεπόζιτα αποθήκευσης ή δοχεία συλλογής καταλλήλου μεγέθους. Το φίλτρο και ο διαχωριστής δύνανται να συνδυασθούν σε μία συσκευή. Οι επικαθήσεις στα φίλτρα πρέπει να παρακολουθούνται. Αυτό μπορεί να γίνεται είτε με διαδικασίες λειτουργικές, είτε με τεχνικό τρόπο, όπως ένδειξη διαφορικής πίεσης, στην οποία να εμφανίζεται η μέγιστη επιτρεπόμενη τιμή. Το φίλτρο και οι διαχωριστές θα σχεδιάζονται έτσι ώστε να μπορούν να ανοίγουν και να αδειάζουν με ασφάλεια.\nΓια υγρά (συμπυκνώματα) θα διατίθεται χειροκίνητη ή αυτόματη συσκευή εκκένωσης με δεξαμενή αποθήκευσης (αν προβλέπεται). Οι κανονισμοί περί μη εύφλεκτων υγρών και οι κανονισμοί για το νερό θα τηρούνται.\nΟ συμπιεστής θα είναι ικανός να συμπιέσει αέριο σύμφωνα με το πρότυπο EN ISO 13686. Θα πρέπει να πληροί τις απαιτήσεις της Οδηγίας 2006/42/ΕΚ (οδηγία των μηχανημάτων).\nΕπιπροσθέτως, ο συμπιεστής θα είναι εξοπλισμένος κατάλληλα για την προστασία του από την αύξηση της πίεσης πέρα από το επιτρεπόμενο όριο. Η προστατευτική διάταξη πίεσης θα έχει ρυθμιστεί κατά τρόπον ώστε να ενεργοποιείται νωρίτερα από την διάταξη ασφαλείας και θα διακόπτει την λειτουργία του συμπιεστή.\nΗ μετάδοση των δονήσεων του συμπιεστή σε άλλα εξαρτήματα της εγκατάστασης θα αντιμετωπίζεται με κατάλληλα μέτρα.\nΚατά την περίπτωση όπου λόγω της υπερθέρμανσης των ρουλεμάν του συμπιεστή, η ανάφλεξη ή η απελευθέρωση εύφλεκτων αερίων είναι πιθανή, η θερμοκρασία αποθήκευσης του αερίου θα πρέπει να παρακολουθείται μέσω μίας μονάδας μέτρησης και ελέγχου, εκτός και αν η υπερθέρμανση προλαμβάνεται αξιόπιστα από ξηρά λειτουργία μέσω της παρακολούθησης της πίεσης λαδιού. Η μονάδα μέτρησης και ελέγχου αυτή διακόπτει την λειτουργία του συμπιεστή. Γύρω από τον συμπιεστή εφαρμόζεται η κατάταξη σε ζώνες σύμφωνα με τον αντιεκρηκτικό κανονισμό (EX-regulation). Παραδείγματα αναφέρονται στο Παράρτημα 10 της παρούσας απόφασης.\nΟ συμπιεστής δύναται να εγκατασταθεί εντός των εκρηκτικών περιοχών αποθήκευσης αερίου αν έχει σχεδιαστεί προς τούτο.\nΤο φυσικό αέριο έχει οσμητική ουσία, σύμφωνα με τον κανονισμό.\nΒ.2.5. Ρύθμιση πίεσης αερίου και μετρήσεις\nΣε περίπτωση εγκατάστασης συσκευών ρύθμισης πίεσης και μέτρησης του αερίου κατάντι του συμπιεστή, αυτές θα πρέπει να ικανοποιούν τις αντίστοιχες προδιαγραφές.\nΒ.2.6. Αποθήκευση, αερίου\nΟι φιάλες αποθήκευσης αερίου και ο εξοπλισμός τους θα συμμορφώνονται προς την Οδηγία 97/23/ΕΚ (Οδηγία περί εξοπλισμού υπό πίεση).\nΑναφορικά με τις τελικές δοκιμές πριν την εκκίνηση και τον κανονικό επανέλεγχο των δοχείων αποθήκευσης αερίου και του εξοπλισμού τους, θα εφαρμόζονται τα προβλεπόμενα στην Οδηγία 97/23/EK (Οδηγία για εξοπλισμό υπό πίεση).\nΚάθε φιάλη αποθήκευσης αερίου θα πρέπει να αποσυνδέεται ανεξάρτητα από τις γραμμές αερίου. Οι συσκευές διακοπής θα πρέπει να είναι ευχερώς προσβάσιμες ή τηλεχειριζόμενες. Εντούτοις, αν περισσότερες φιάλες αποθήκευσης συνδέονται μεταξύ τους σχηματίζοντας έναν ενιαίο αποθηκευτικό χώρο, δεν απαιτείται συσκευή διακοπής για κάθε φιάλη ξεχωριστά, αλλά επαρκεί μία συσκευή διακοπής για το σύνολο του ενιαίου αποθηκευτικού χώρου. Οι φιάλες/ σχηματισμός θα προστατεύονται από αύξηση πίεσης από ένα ασφαλιστικό πίεσης (PRV).\nΟι φιάλες αποθήκευσης αερίου θα είναι επαρκώς προστατευμένες κατά της υπερθέρμανσης λόγω της ηλιακής ακτινοβολίας ενδεικτικά με σκίαστρα ή βαφή.\nΣε σχέση με την λειτουργία και τα πιστοποιητικά δοκιμών εφαρμόζεται η Οδηγία 97/23/ΕΚ (Οδηγία για εξοπλισμό υπό πίεση).\nΒ.2.7. Σωλήνες εκτόνωσης και εξαερισμού\nΟι σωλήνες εξαερισμού και εκτόνωσης θα παρέχουν ασφαλή εκκένωση των αερίων. Θα είναι σχεδιασμένοι για την αναμενόμενη εσωτερική πίεση.\nΟι απολήξεις των σωλήνων θα είναι τοποθετημένες κατά τρόπον ώστε εύφλεκτα μίγματα αερίων να μην δύνανται να φτάσουν σε σημεία επικίνδυνα για ανάφλεξη, όπως παρακείμενες αίθουσες, θυρίδες εισόδου κλιματιστικών συστημάτων, γειτνιάζουσες πηγές ανάφλεξης κλπ. Για τους σωλήνες εξαερισμού και εκτόνωσης θα εφαρμόζεται το πρότυπο ΕΝ 60079-0.\nΣε περίπτωση που οι σωλήνες εξαερισμού κατευθύνονται προς ένα ενιαίο συλλέκτη, θα πρέπει αυτός να έχει την κατάλληλη διατομή.\nΟι συλλέκτες (σωλήνες συλλογής) θα προστατεύονται κατά της φραγής (π.χ. προκληθείσας από επικαθίσεις, έντομα κλπ) και δεν θα πρέπει να έχουν μεγαλύτερο μήκος του απαιτουμένου (να ακολουθούν ευθεία πορεία προς τα έξω). Γύρω από τους χώρους των απολήξεων των σωληνώσεων θα εφαρμόζεται η κατηγοριοποίηση σύμφωνα τα ισχύοντα Πρότυπα και τους Κανονισμούς, καθώς και ATEX.\nΒ.2.8. Δοχείο εκτόνωσης\nΕάν πρέπει να εγκατασταθεί δοχείο εκτόνωσης θα πρέπει να συμμορφώνεται προς την Οδηγία 97/23/EK (PED).\nΤο δοχείο εκτόνωσης θα πρέπει να είναι εξοπλισμένο με ασφαλιστικό υπερπίεσης το οποίο δεν θα δύναται να κλειδώνει. Το ασφαλιστικό θα πρέπει να είναι σχεδιασμένο ώστε σε περίπτωση αύξησης της πίεσης από αντίστροφη ροή αερίου υψηλής πίεσης, η μέγιστη επιτρεπόμενη πίεση του δοχείου, να μην ξεπεραστεί. Θα πρέπει να διασφαλίζεται ότι το ασφαλιστικό εκτόνωσης του δοχείου δεν θα ενεργοποιείται κατά την διάρκεια της κανονικής λειτουργίας της εγκατάστασης.\nΑκριβώς ανάντι εκάστου διανομέα θα εγκαθίσταται μία χειροκίνητη βαλβίδα απομόνωσης για λόγους συντήρησης.\nΕπιπλέον, μία πρόσθετη τηλεχειριζόμενη βαλβίδα (βάνα) απομόνωσης θα ευρίσκεται ανάντι του σωλήνα τροφοδοσίας, η οποία θα κλείνει αυτόματα, όταν η πίεση καυσίμου των κυλίνδρων των οχημάτων ανέλθει στο επιτρεπόμενο όριο ή αν αντιδράσει η αντίστοιχη μονάδα ασφαλείας του συστήματος ελέγχου. Ανάντι των συσκευών απομόνωσης θα εγκαθίσταται φίλτρο. Οι τηλεχειριζόμενες βαλβίδες απομόνωσης θα πρέπει να είναι στεγανές ακόμα και μετά από συχνή λειτουργία και πρέπει να εγκαθίστανται κατά τρόπον ώστε να λειτουργούν επαρκώς ακόμα και μετά από αποκοπή του διανομέα. Κάθε σωλήνωση μεταξύ των φιαλών αποθήκευσης της εγκατάστασης (CNG) και του διανομέα θα είναι προστατευμένη από βαλβίδα ασφαλείας η οποία θα κλείνει όταν διακόπτεται η παροχή ηλεκτρικού ρεύματος (fail safe) και θα πρέπει να αποτελεί μέρος της αλυσίδας ασφαλείας του διανομέα.\nΟι διανομείς θα εγκαθίστανται κατά τρόπον ώστε τα οχήματα να μην χρειάζεται να προσεγγίσουν δυνητικά εκρηκτικές ατμόσφαιρες άλλων μερών της εγκατάστασης π.χ. της αποθήκης αερίου. Οι μονάδες διανομής θα δύνανται να ευρίσκονται δίπλα στις μονάδες διανομής συμβατικών υγρών καυσίμων, συμπεριλαμβανομένου και του υγραερίου LPG (διανομείς combo). Οι δραστικές τους ακτίνες δύνανται να αλληλεπικαλύπτονται (βλέπε παραρτήματα 10, 11, 12 και 13).\nΣε κάθε διανομέα μπορεί να εγκαθίσταται προαιρετικά Μονάδα Ελέγχου αντιστάθμισης θερμοκρασίας η οποία θα διακόπτει αυτόματα την επιπλέον παροχή αερίου προς το ακροφύσιο τροφοδοσίας, αν επιτευχθεί η μέγιστη επιτρεπόμενη πίεση των 200 bar, στους +15°C εντός της φιάλης του οχήματος. Η υπερπίεση αυτή δεν θα ξεπερνά τα 250 bar.\nΠεραιτέρω, οι φιάλες του οχήματος θα προστατεύονται έναντι μη επιτρεπόμενης αύξησης της πίεσης. Η διάταξη ασφαλείας θα διασφαλίζει ότι η πίεση στην φιάλη δεν θα υπερβεί το 0.9 της πίεσης δοκιμής της φιάλης. Οι αυτόματες βάνες και οι διατάξεις ασφαλείας μπορούν να συνδυαστούν σε μία συσκευή, με την προϋπόθεση ότι οι αυτόματες βάνες συμμορφώνονται με τις απαιτήσεις της αντίστοιχης κλάσης.\nΒ.2.9.3. Απαιτήσεις αναφορικά με το προστατευτικό περίβλημα\nΤο προστατευτικό περίβλημα θα πρέπει να πληροί τους ακόλουθους όρους:\nΘα είναι επαρκώς ανθεκτικό σε αναμενόμενες καταπονήσεις και στην πάροδο του χρόνου και πυρίμαχο. Δεν θα χρησιμοποιούνται υλικά, τα οποία κατά την διάρκεια κανονικής λειτουργίας δύνανται να αποκτήσουν ηλεκτροστατικά φορτία.\nΟι απαιτήσεις αυτές πληρούνται για προστατευτικό χαλύβδινο περίβλημα εάν:\n1. Το πάχος των τοιχωμάτων των πάνελ κάλυψης που έχουν κατασκευαστεί από:\nα) λαμαρίνα θα είναι όχι λιγότερο από 1 mm και,\nβ) ανοξείδωτη λαμαρίνα θα είναι όχι λιγότερο από 0.5 mm\n2. Παράθυρα που είναι μεγαλύτερα των 0.12 m2 ή έχουν εσωτερικό φωτισμό, θα έχουν φτιαχτεί από γυαλί ασφαλείας πολλαπλών στρωμάτων τουλάχιστον πάχους 4.5 mm.\n3. Παράθυρα επιφάνειας έως 0.12 m2 χωρίς εσωτερικό φωτισμό θα έχουν φτιαχτεί από πολλαπλά στρώματα γυαλιού ασφαλείας πάχους τουλάχιστον 4 mm.\nΔεν επιτρέπονται περιβλήματα από πλαστικά υλικά.\nΒ.2.9.4. Εξαερισμός του περιβλήματος\nΤο περίβλημα του διανομέα θα είναι επαρκώς εξαεριζόμενο, φυσικά ή τεχνητά. Σε περίπτωση φυσικού εξαερισμού θα υπάρχουν δύο ανοίγματα το ένα απέναντι στο άλλο (μεγέθους τουλάχιστον 100 cm2) σε διαφορετικά ύψη. Ένα άνοιγμα θα βρίσκεται στο επάνω μέρος του περιβλήματος και το άλλο στο κάτω μέρος για να διασφαλίζουν επαρκή διαμπερή εξαερισμό. Σε περίπτωση εγκατάστασης συσκευής εξαερισμού ασφαλείας θα πρέπει να αερίζει ασφαλώς προς τα έξω.\nΒ.2.9.5. Εκρηκτικές ζώνες διανομέα\nΓια τους διανομείς το εσωτερικό του προστατευτικού περιβλήματος θα είναι κατά κανόνα στη ζώνη 1, εφόσον δεν λαμβάνονται άλλα κατάλληλα μέτρα. Η περιοχή μέχρι απόσταση 0.2 m γύρω από το προστατευτικό περίβλημα από το έδαφος και μέχρι 1 μέτρο πάνω από το προστατευτικό περίβλημα, είναι κατά κανόνα ζώνη 2 (βλέπε παραρτήματα 10, 11, 12 και 13).\nΒ.2.9.6. Μάνικα τροφοδοσίας\nΜόνο μάνικες τροφοδοσίας, οι οποίοι είναι ανθεκτικές στο φυσικό αέριο και τις πιθανές προσμίξεις αυτού και δοκιμασμένες σε τουλάχιστον 1.5 φορές την επιτρεπόμενη πίεση λειτουργίας, μπορούν να εγκαθίστανται. Το μήκος της μάνικας τροφοδοσίας δεν θα πρέπει να είναι περισσότερο από πέντε (5) μέτρα και λιγότερο από τρία (3) μέτρα. Θα πρέπει επίσης να είναι ηλεκτρικά αγώγιμες.\nΒ.2.9.7. Σύστημα απεμπλοκής\nΣτην αρχή ή κατά μήκος κάθε μάνικας τροφοδοσίας μία συσκευή απεμπλοκής θα εγκαθίσταται η οποία θα ενεργοποιείται σε συγκεκριμένο επίπεδο τάσης εφελκυσμού, για να αποφευχθεί εκπομπή αερίου και από τις δύο πλευρές. Η απαιτούμενη δύναμη απελευθέρωσης της συσκευής απεμπλοκής θα είναι πολύ χαμηλότερη από την τελική αντοχή εφελκυσμού της μάνικας τροφοδοσίας και των στηριγμάτων στον διανομέα και στο όχημα. Κατά κανόνα, η τάση κατά μήκος του άξονα της μάνικας που ενεργοποιεί την απεμπλοκή δρα χωρίς μεγάλη επιμήκυνση της μάνικας. Θα πρέπει να ακολουθούνται οι οδηγίες του κατασκευαστή.\nΒ .2.9.8. Ακροφύσια\nΟ ταχυσύνδεσμος ο οποίος θα συνδέεται με τις φιάλες του οχήματος θα σχεδιάζεται κατά τέτοιον τρόπο ώστε η ροή αερίου να επιτρέπεται μόνο εάν η σύνδεση είναι στεγανή. Το ακροφύσιο θα αποσυνδέεται από το όχημα μόνο μετά την εκτόνωση της πίεσης. Το εκτονούμενο αέριο θα πρέπει να οδηγείται σε ασφαλές σημείο. Δεν θα πρέπει να δημιουργούνται περισσότερα από 0.03 λίτρα εκρηκτικού μίγματος αερίου/αέρα κατά την διάρκεια της απελευθέρωσης του ακροφυσίου.\nΜόνο ακροφύσια τροφοδοσίας τα οποία εφαρμόζουν σε οχήματα θα χρησιμοποιούνται και πιο συγκεκριμένα οι τύπου NGV1 και NGV2. Άλλοι τύποι ακροφύσιων απαγορεύονται. Τα\nακροφύσια τροφοδοσίας θα είναι εγκεκριμένου τύπου σύμφωνα με την Οδηγία 97/23/EK (PED).\nΓια την τροφοδοσία βαρέων οχημάτων ή την πλήρωση κινητών δεξαμενών, για την τροφοδοσία άλλων πρατηρίων ή άλλων εγκαταστάσεων καταναλωτών απομακρυσμένων από το δίκτυο φυσικού αερίου, χρησιμοποιείται συνήθως ο τύπος ακροφυσίου NGV2, σε συνδυασμό με ανάλογης δυναμικότητας εξοπλισμό.\nΓ. Προδιαγραφές κατασκευής και εγκατάστασης.\nΟι εγκαταστάσεις ενός πρατηρίου (CNG) απαρτίζονται από τις αναγκαίες σωληνώσεις, βαλβίδες αποκοπής, εκτόνωσης και ασφαλείας, καθώς και τον εξοπλισμό που χρησιμοποιείται για την τροφοδότηση, συμπίεση, εξομάλυνση αιχμών και το δίκτυο διανομής. Οι πιέσεις σχεδιασμού των εγκαταστάσεων ενός πρατηρίου (CNG) πρέπει να είναι τουλάχιστον κατά 10% μεγαλύτερες από τις μέγιστες ονομαστικές πιέσεις λειτουργίας και, σε κάθε περίπτωση, όχι κατώτερες από τις ονομαστικές πιέσεις ανοίγματος των βαλβίδων ασφαλείας. Σύμφωνα με τις κείμενες διατάξεις με ευθύνη της εταιρίας παροχής Φυσικού αερίου γίνεται η σύνδεση.\nΟ εξοπλισμός και τα εξαρτήματα του πρατηρίου (CNG) μπορούν να τοποθετηθούν σε κλειστούς χώρους ή περιβλήματα ή να τοποθετηθούν σε εξωτερικό χώρο. Τα μέρη αυτά πρέπει να είναι προσβάσιμα μόνο από εξουσιοδοτημένα πρόσωπα.\nΟ εξοπλισμός του πρατηρίου (CNG) δεν θα εγκαθίσταται σε διαβάσεις, περάσματα, διαδρόμους ανοικτούς στο κοινό, κλιμακοστάσια και σκάλες εξωτερικών εγκαταστάσεων. Επίσης δεν θα γειτνιάζει με τις προαναφερόμενες εγκαταστάσεις, αν δίοδοι κυκλοφορίας, δίοδοι διαφυγής ή η προσβασιμότητα προς τα ανωτέρω επηρεάζεται.\nΗ απόσταση ασφαλείας του εξοπλισμού (CNG) από άλλες εγκαταστάσεις ή κτίρια είναι κατά κανόνα πέντε (5) μέτρα. Σε ειδικές περιπτώσεις η απόσταση αυτή θα δύναται να είναι μειωμένη π.χ. λόγω πρόσθετων μέτρων και ειδικών κατασκευών.\nΣήμανση θα τοποθετείται πλησίον της μονάδας διανομής η οποία προειδοποιεί ότι απαγορεύεται το κάπνισμα και η γυμνή φλόγα. Θα διατίθεται πυροσβεστήρας 5 kg εγκεκριμένος για κατάσβεση πυρκαγιών σύμφωνα με την ισχύουσα νομοθεσία.\nΟ χώρος για το ανεφοδιαζόμενο όχημα θα είναι στέρεος και επίπεδος.\nΓ.3. Προστασία από εκρήξεις\nΓια τον εξοπλισμό του πρατηρίου (CNG) η κατάταξη ζώνης και τα αντίστοιχα μέτρα ασφαλείας θα εφαρμόζονται σύμφωνα με τον κανονισμό ATEX 137. Θα παρέχεται σχέδιο αποφυγής κινδύνου (περιλαμβανομένου και σχεδίου αποφυγής εκρήξεων), το οποίο θα αξιολογεί τους λειτουργικούς κινδύνους και θα καταλήγει στα οργανωτικά και τεχνικά μέτρα, τα οποία θα λαμβάνονται.\nΓ.4. Δίοδοι κυκλοφορίας και διαφυγής\nΘα παρέχεται επαρκής χώρος εργασίας καθώς και δίοδοι κυκλοφορίας και διαφυγής για τις εργασίες συντήρησης και καθαρισμού.\nΑν εγκατεστημένα εξαρτήματα έχουν τοποθετηθεί σε χωριστούς χώρους, δοχεία κ.λ.π οι ενδιάμεσες θύρες θα πρέπει να κλειδώνουν και να είναι προσβάσιμες από την εξωτερική πλευρά και μόνο. Οι θύρες θα ανοίγουν προς τα έξω και θα είναι δυνατόν να ασφαλίζουν όσο είναι ανοικτές. Συρόμενες και κυλιόμενες πόρτες θα έχουν και καταπακτή. Σε κλειστούς χώρους (κτίρια), οι δίοδοι κινδύνου και διάσωσης θα παραμένουν ελεύθερες. Θα υπάρχει δυνατότητα ανοίγματος των θυρών εκ των έσω, χωρίς πρόσθετα εργαλεία ή μέσα.\nΗ ταχεία εκκένωση των χώρων θα είναι εφικτή σε περίπτωση ανάγκης. Κάθε χώρος με επιφάνεια άνω των 50 m2 θα έχει τουλάχιστον δύο εξόδους σε απέναντι τοίχους.\nΓ.5. Μηχανική προστασία\nΟ εξοπλισμός του πρατηρίου (CNG) περιλαμβανομένων και των εξαρτημάτων του θα εγκαθίστανται κατά τέτοιον τρόπο ώστε να προστατεύεται από την πρόσκρουση των οχημάτων. Οι προϋποθέσεις αυτές πληρούνται, εφόσον ο εξοπλισμός έχει εγκατασταθεί σε υπερυψωμένη βάση ή σε πλατφόρμα οριοθετημένη από κράσπεδα ή προστατευτικά κιγκλιδώματα ή παρόμοιο εξοπλισμό ύψους τουλάχιστον 12 εκατοστών, πέριξ του εξοπλισμού και σε επαρκή απόσταση.\nΓ.6. Επείγουσα διακοπή λειτουργίας της εγκατάστασης\nΟι ηλεκτρικές εγκαταστάσεις του πρατηρίου εφοδιασμού, εκτός από τα αντιεκρηκτικά φώτα εκτάκτου ανάγκης, τον εξαερισμό και την μονάδα συναγερμού αερίου, θα απενεργοποιούνται σε περίπτωση επείγουσας ανάγκης (με διακόπτη επείγουσας απενεργοποίησης). Οι διακόπτες επείγουσας απενεργοποίησης θα πρέπει να είναι ευχερώς και ταχέως προσβάσιμοι και τοποθετημένοι κοντά στις διόδους διαφυγής καθώς και σε κάποιο κεντρικό σημείο (π.χ. στο χώρο του ταμείου του πρατηρίου).\nΣε περίπτωση απόκλισης από την κανονική λειτουργία, ο συμπιεστής θα απενεργοποιείται από κεντρικό διακόπτη επείγουσας απενεργοποίησης και οι γραμμές σύνδεσης μεταξύ του συμπιεστή και των χώρων αποθήκευσης αερίου και των μονάδων διανομής θα απομονώνονται και οι τηλεχειριζόμενες βαλβίδες θα έρχονται σε ασφαλή θέση (fail safe).\nΗ επείγουσα διακοπή λειτουργίας της εγκατάστασης δεν θα αναστέλλεται με επαναφορά του κομβίου απενεργοποίησης, δηλαδή η απενεργοποίηση θα επιβεβαιώνεται από μηχανισμό κλειδώματος.\nΓ.7. Τοίχοι και αγωγοί, διασύνδεση χώρων\nΟποιαδήποτε διασύνδεση μεταξύ των χώρων εγκατάστασης του εξοπλισμού και άλλων χώρων μη αντιεκρηκτικών, απαγορεύεται. Οι διαχωριστικοί τοίχοι, που χωρίζουν χώρους όπου υπάρχει πιθανή συσσώρευση αερίου με άλλους, καθώς και τα σημεία διέλευσης σωληνώσεων αγωγών, καλωδιώσεων κλπ θα πρέπει να είναι κατάλληλα σχεδιασμένοι ώστε να μην επιτρέπεται η διοχέτευση αερίου από τον ένα χώρο στον άλλο. Όλοι οι διαχωριστικοί τοίχοι καθώς και οι σωληνώσεις, αγωγοί και καλωδιώσεις σε κτίρια, μεταξύ χώρων όπου οι συγκέντρωση αερίων είναι εφικτή και χώρων όπου κάτι τέτοιο δεν ισχύει, θα πρέπει να σχεδιαστούν κατά τρόπον ώστε η διέλευση των αερίων να είναι αδύνατη π.χ. μέσω τοίχων και αγωγών στεγανών ως προς το αέριο (π.χ. στυπιοθλίπτες κ.λπ).\nΓ.8. Τροφοδοσία σε κλειστό χώρο ή κτίριο\nΧωρίς παράβαση των διατάξεων του παραπάνω εδαφίου, οι μονάδες διανομής δύνανται να εγκατασταθούν σε κλειστούς χώρους, εφ’ όσον:\n- Μόνο τρεις κύριες γραμμές τροφοδοσίας καταλήγουν εντός του χώρου. Παρέχεται μία πρόσθετη αυτόματη συσκευή απομόνωσης στην είσοδο της γραμμής τροφοδοσίας προς τον χώρο.\n- Θα τοποθετείται ασφαλιστικό πίεσης προς τον εξωτερικό χώρο ή προς το δοχείο εκτόνωσης (blow down tank).\n- Μία συσκευή προειδοποίησης παρουσίας αερίου θα έχει εγκατασταθεί στο χώρο.\nΟ αισθητήρας αερίου θα έχει τοποθετηθεί πάνω από την περιοχή τροφοδοσίας.\nΟι συσκευές εξαερισμού στον χώρο θα λειτουργούν για όσο χρόνο παρατηρείται υπερπίεση στην μονάδα τροφοδοσίας.\nΗ συσκευή απομόνωσης στην είσοδο της τροφοδοσίας αερίου θα ενεργοποιείται αν στον ανιχνευτή αερίου σημειωθεί υπέρβαση του 20% του κατώτατου ορίου έκρηξης (LEL).\nΤο ασφαλιστικό πίεσης θα λειτουργεί προστατεύοντας όλα τα εξαρτήματα που περιέχουν αέριο και βρίσκονται μεταξύ της προαναφερόμενης βάνας απομόνωσης και του σημείου σύνδεσης της μάνικας τροφοδοσίας, αμέσως μόλις τίθεται σε λειτουργία η αυτόματη διακοπή λειτουργίας.\nΓ.9. Αερισμός του κλειστού χώρου της εγκατάστασης\nΟι χώροι της εγκατάστασης του πρατηρίου (CNG) και τα εξαρτήματα τους θα έχουν επαρκή εξαερισμό (κατά κανόνα: διαμπερής εξαερισμός). Σε περίπτωση φυσικού αερισμού, τα ανοίγματα εισόδου του αέρα θα πρέπει να ευρίσκονται στο κατώτατο σημείο των τοίχων και τα ανοίγματα απαγωγής ή εξόδου στο υψηλότερο σημείο στο επίπεδο της σκεπής. Τα ανωτέρω θα πρέπει να οδηγούν απευθείας προς τα έξω. Η πραγματική επιφάνεια των ανοιγμάτων εισόδου του αέρα και απαγωγής θα είναι σε κάθε περίπτωση 0,5% της συνολικής επιφάνειας του δαπέδου. Ο τεχνητός αερισμός θα πρέπει να έχει σχεδιαστεί για δύο ανανεώσεις αέρα ανά ώρα, για να αποφευχθεί η δημιουργία επικίνδυνης εκρηκτικής ατμόσφαιρας. Ο αέρας εξόδου θα πρέπει να διοχετεύεται προς ασφαλές σημείο σύμφωνα με οδηγίες του κατασκευαστή.\nΠηγές ανάφλεξης εντός του χώρου της εγκατάστασης απαγορεύονται. Οι ηλεκτρικές εγκαταστάσεις θα είναι κατάλληλες για τις αντίστοιχες εκρηκτικές ζώνες.\nΕναλλακτικά, απαιτείται μία (1) συσκευή τεχνητού αερισμού για τη διασφάλιση της αποφυγής συγκέντρωσης αερίου άνω του 20% του κατώτατου εκρηκτικού ορίου (LEL) εντός του χώρου. Αυτή η συσκευή τεχνητού αερισμού θα ενεργοποιείται αυτόματα άμεσα όταν ένας ανιχνευτής αερίου ανιχνεύσει φυσικό αέριο στον χώρο. Θα υπάρχει συναγερμός για την περίπτωση αποτυχίας της συσκευής τεχνητού αερισμού.\nΟι ανιχνευτές αερίου θα τοποθετούνται κατά τρόπον ώστε να σημαίνουν προληπτικά συναγερμό σε περίπτωση συγκέντρωσης 20% του κατώτατου εκρηκτικού ορίου (LEL) και τεχνικά μέτρα όπως π.χ. ενεργοποίηση εξαερισμού, αλλιώς η όλη εγκατάσταση θα απενεργοποιείται. Στο 40% του κατώτατου εκρηκτικού ορίου (LEL) θα τίθεται σε λειτουργία η αυτόματη απενεργοποίηση. Για την ανίχνευση αερίου θα εφαρμόζεται η βέλτιστη πρακτική.\nΓ.10. Χώροι εργασίας\nΣτις εγκαταστάσεις του πρατηρίου (CNG) θα παρέχεται επαρκής χώρος για τις ανάγκες εκτέλεσης εργασιών. Στην περίπτωση που ο εξοπλισμός του πρατηρίου είναι εγκατεστημένος σε κλειστό χώρο, το εύρος των εσωτερικών διαδρόμων θα πρέπει να είναι τουλάχιστον 0.8 μέτρα.\nΓ.11. Προστασία από την διάβρωση\nΤα μέρη των εγκαταστάσεων του πρατηρίου (CNG) θα προστατεύονται κατά της διάβρωσης π.χ. μέσω της κατάλληλης βαφής. Η βαφή για τα εκτεθειμένα τμήματα θα είναι σύμφωνα με το πρότυπο EN ISO 12944-7. Σε βαφές που περιέχουν αλουμίνιο, επιτρέπεται η περιεκτικότητά του να φθάνει μέχρι το 25%. Οι υπόγειες σωληνώσεις υψηλής πίεσης εντός των Πρατηρίων Ανεφοδιασμού Οχημάτων πεπιεσμένου φυσικού αερίου θα προστατεύονται από την διάβρωση παθητικά, πιθανόν όμως και ενεργητικά. Αν εγκατασταθούν ως μέρος ενός πρατηρίου υγρών καυσίμων, πιθανές αλληλεπιδράσεις μεταξύ των εξαρτημάτων που έχουν εγκατασταθεί θα λαμβάνεται υπόψη, όπως ενδεικτικά η καθοδική προστασία των υπογείων δεξαμενών αποθήκευσης των συμβατικών υγρών καυσίμων ή αυτών του υγραερίου (LPG).\nΓ.12. Εξάλειψη του θορύβου\nΟ σχεδιασμός του εξοπλισμού του πρατηρίου (CNG) θα λαμβάνει υπόψη τις πιο εξελιγμένες τεχνικές για την εξάλειψη του θορύβου, ώστε οι εκπομπές να παραμένουν εντός των ορίων που προβλέπουν οι εφαρμοστέοι κανονισμοί.\nΓ.13. Το φορτίο πυράς\nΤο φορτίο πυράς είναι μία εύφλεκτη ουσία γύρω από τον εξοπλισμό του πρατηρίου (CNG), η οποία αποτελεί δυνητική απειλή για την εγκατάσταση και την κυλινδρική φιάλη του οχήματος σε περίπτωση πυρκαγιάς. Εύφλεκτες ουσίες εντός κλειστών δοχείων δεν αποτελούν φορτία πυράς. Σε περίπτωση παρουσίας φορτίων πυράς θα πρέπει να λαμβάνονται κατάλληλα μέτρα σύμφωνα με τους εφαρμοστέους κανονισμούς.\nΓ.14. Σήμανση ασφαλείας\nΣε πιθανώς εκρηκτικές ατμόσφαιρες, θα πρέπει να τοποθετούνται αντίστοιχες προειδοποιητικές σημάνσεις σύμφωνα με τον ισχύοντα Κανονισμό.\nΣε πιθανώς εκρηκτικές ατμόσφαιρες, οι πηγές ανάφλεξης όπως το κάπνισμα ή η γυμνή φλόγα απαγορεύονται αυστηρά, όπως και η πρόσβαση σε μη εξουσιοδοτημένο προσωπικά. Αντίστοιχη σήμανση/απαγόρευση θα είναι μονίμως εγκατεστημένη στα Ελληνικά και (προαιρετικά) στα Αγγλικά. Στον διανομέα η σήμανση θα αναγράφει «Πεπιεσμένο Φυσικά Αέριο».\nΑ. Ηλεκτρολογικές προδιαγραφές.\nΔ.1. Ηλεκτροτεχνικές απαιτήσεις\nΟι ηλεκτρικές εγκαταστάσεις του εξοπλισμού του μικτού ή αμιγούς πρατηρίου (CNG), ακολουθούν τους ισχύοντες ηλεκτρολογικούς κανονισμούς καθώς και τους κανονισμούς ATEX για εγκαταστάσεις του. Όπου ο εξοπλισμός τοποθετείται σε επικίνδυνη περιοχή πρέπει να είναι σύμφωνα με τα ΕΝ 50014, ΕΝ 50020 και με έναν από τους εγκεκριμένους τύπους προστασίας που περιγράφονται στο ΕΝ 60079.\nΣε περιπτώσεις εκτάκτου ανάγκης θα πρέπει να υπάρχει τουλάχιστον μία ευχερώς προσβάσιμη συσκευή επείγουσας απενεργοποίησης, η οποία θα διακόπτει την παροχή ηλεκτρικού ρεύματος στις δυνητικά εκρηκτικές ατμόσφαιρες. Οι ηλεκτρικές συσκευές οι οποίες είναι αναγκαίες για την αποφυγή προσθέτων κινδύνων δεν θα επηρεάζονται από το μέτρο αυτά και θα τροφοδοτούνται από χωριστά, ανεξάρτητο κύκλωμα.\nΣτις ηλεκτρικές εγκαταστάσεις, στους πίνακες και στις κονσόλες θα έχουν πρόσβαση μόνο εξουσιοδοτημένα άτομα.\nΟ γενικός ηλεκτρικός πίνακας τοποθετείται σε στεγασμένο χώρο και κατά προτίμηση στο κτίριο του πρατηρίου που χρησιμοποιείται σαν γραφείο. Ο πίνακας αυτάς πρέπει να είναι εφοδιασμένος με έναν κατάλληλο γενικά αυτόματο διακόπτη, ο οποίος θα διακόπτει τη γενική ηλεκτρική τροφοδοσία. Ο εν λόγω διακόπτης πρέπει να λειτουργεί (ανοίγει) με την ενεργοποίηση του συστήματος ασφαλείας και έκτακτης ανάγκης.\nΣε δύο (2) τουλάχιστον σημεία του πρατηρίου, εκ των οποίων το ένα στο Γραφείο ή στο χώρο προσωπικού του πρατηρίου και το άλλο κοντά στις συσκευές διανομής, θα υπάρχουν δύο (2) κομβία έκτακτης ανάγκης. Με το χειρισμό των ανωτέρω κομβίων, θα διακόπτεται γενικά η λειτουργία του πρατηρίου (άνοιγμα του γενικού διακόπτη που αναφέρεται στην ανωτέρω παράγραφο 2) και θα ενεργοποιείται το σύστημα έκτακτης ανάγκης.\nΔ.2. Καλώδια και γραμμές\nΤα καλώδια και οι γραμμές θα τοποθετούνται κατά τρόπον ώστε ανάστροφα αποτελέσματα να μην είναι δυνατά. Τα καλώδια σήματος θα πρέπει να έχουν θωράκιση η οποία θα πρέπει να συνδέεται στην ισοδυναμική γείωση, εφόσον δεν διέρχονται μέσα από χαλύβδινους σωλήνες. Πιο συγκεκριμένα, όλες οι σωληνώσεις και οι μεταλλικές κατασκευές πρέπει να συνδέονται με το σύστημα γείωσης της ηλεκτρικής εγκατάστασης. Φροντίδα πρέπει να λαμβάνεται ώστε να διασφαλίζεται ότι όλες οι αγώγιμες επιφάνειες (για παράδειγμα πλαίσια, σωληνώσεις κλπ) είναι επαρκώς αγκυρωμένες στη γη (γειωμένες).\nΔ.3. Αντικεραυνική προστασία και ισοδυναμική γείωση\nΗ αντικεραυνική προστασία σύμφωνα με τη σειρά προτύπων EN 62305 είναι αναγκαία ώστε να μειωθεί η υπερφόρτιση των καλωδίων και του ηλεκτρικού εξοπλισμού, αν πιθανολογούνται πλήγματα από κεραυνούς, ή αν η εγκατάσταση του μικτού ή αμιγούς πρατηρίου CNG ευρίσκεται σε κτίριο επί ελεύθερης επιφάνειας και η επιφάνεια του κτιρίου υπερβαίνει τα 100 m2. Τα εσωτερικά μέτρα προστασίας από αστραπές είναι υποχρεωτικά. Αυτά πληρούνται αν εφαρμόζεται ισοδυναμική γείωση και η ηλεκτρική εγκατάσταση έχει κατασκευαστεί σύμφωνα με τους προαναφερόμενους κανονισμούς.\nΟι χώροι των Περιβλημάτων (θάλαμος μέτρησης - θάλαμος συμπιεστών - χώρος δεξαμενών), στάθμευσης βυτιοφόρων και του μετασχηματιστή πρέπει να φέρουν εσωτερική και εξωτερική αντικεραυνική προστασία, κατά προτίμηση του τύπου κλωβού.\nΆρθρο 17§Α: Γενικές προδιαγραφές σχεδιασμού\nΆρθρο 17§Β: Προδιαγραφές τεχνικού εξοπλισμού\nΆρθρο 17§Β.2.6.: Αποθήκευση αερίου\nΆρθρο 17§Β.2.9.2.: Εγκαταστάσεις ασφαλείας\nΆρθρο 17§Γ: Προδιαγραφές κατασκευής και εγκατάστασης\nΆρθρο 17§Γ.3.: Προστασία από εκρήξεις\nΆρθρο 17§Γ.4.: Δίοδοι κυκλοφορίας και διαφυγής\nΆρθρο 17§Γ.9.: Αερισμός κλειστού χώρου εγκατάστασης\nΆρθρο 17§Γ.10.: Χώροι εργασίας\nΆρθρο 17§Γ.12.: Εξάλειψη θορύβου\nΆρθρο 17§Γ.14.: Σήμανση ασφαλείας\nΆρθρο 17§Δ: Ηλεκτρολογικές προδιαγραφές\nΟι ηλεκτρικές εγκαταστάσεις του εξοπλισμού του μικτού ή αμιγούς πρατηρίου (CNG), ακολουθούν τους ισχύοντες ηλεκτρολογικούς κανονισμούς καθώς και τους κανονισμούς ATEX για εγκαταστάσεις του. Όπου ο εξοπλισμός τοποθετείται σε επικίνδυνη περιοχή πρέπει να είναι σύμφωνα με τα ΕΝ 50014, ΕΝ 50020 και με έναν απά τους εγκεκριμένους τύπους προστασίας που περιγράφονται στο ΕΝ 60079.\nΆρθρο 17§Δ.3.: Αντικεραυνική προστασία και ισοδύναμη γείωση\nΌλος ο εξοπλισμός που βρίσκεται υπό πίεση, πρέπει να δοκιμάζεται υδραυλικά και έναντι διαρροής και να καθαρίζεται επαρκώς πριν τεθεί σε λειτουργία. Ο συμπιεστής ή/και ολόκληρη η μονάδα (compact unit), μπορεί να εξαιρείται από την δοκιμή και τον καθαρισμό.\nΗ υδραυλική δοκιμή της εγκατάστασης πρέπει να πραγματοποιείται σύμφωνα με τους διεθνείς κανονισμούς και πρότυπα.\nΗ συμμόρφωση προς τις λειτουργικές και κατασκευαστικές απαιτήσεις ασφαλείας των εγκαταστάσεων (CNG), των εξαρτημάτων τους, των κατασκευαστικών στοιχείων στο σύνολό τους, καθώς και του εξοπλισμού και της εγκατάστασής τους, θα επιθεωρούνται από νόμιμα\nπιστοποιημένο ειδικευμένο τεχνικό μετά τις διαδικασίες εγκατάστασης και πριν την εκκίνησή τους. Πριν από τη θέση σε κανονική λειτουργία, πρέπει να αποδεικνύεται η σωστή λειτουργία όλων των διατάξεων του εξοπλισμού ασφαλείας (π.χ. βαλβίδες ασφαλείας, διακόπτες πίεσης κ.λ.π).\nΟ εξοπλισμός του πρατηρίου (CNG) πρέπει να είναι κατάλληλος για το αέριο που παραδίδεται σε αυτό. Όποια συντήρηση ή εργασία πρέπει να γίνεται κατά τη διάρκεια λειτουργίας του πρατηρίου δεν πρέπει να επηρεάζει τη σύσταση του αερίου που παρέχεται από αυτό.\nΣυντήρηση εξοπλισμού CNG\nΟ εκμεταλλευτής του εξοπλισμού CNG του πρατηρίου είναι υποχρεωμένος να ορίσει υπεύθυνο για την συντήρησή του. Επίσης, απαιτείται ο συντηρητής του εξοπλισμού CNG να είναι εξουσιοδοτημένος από τον κατασκευαστή του εξοπλισμού.\nΔοκιμή αντοχής και διαρροών\nΗ αντοχή και στεγανότητα όλων των μερών της εγκατάστασης θα πρέπει να αποδεικνύεται. Η δοκιμή στεγανότητας θα πραγματοποιείται επιτόπου πριν την θέση σε λειτουργία με την χρήση αέρα, αδρανούς αερίου ή φυσικού αερίου με την επιτρεπόμενη πίεση λειτουργίας. H ασφαλής και αξιόπιστη λειτουργία των συσκευών ελέγχου και ασφαλείας τοποθετημένων στην τελική εγκατάσταση θα πιστοποιείται ή επιθεωρείται από νόμιμα πιστοποιημένο ειδικευμένο τεχνικό.\nΔοκιμές στο εργοστάσιο του κατασκευαστή\nΟι ηλεκτροσυγκολλημένες σωληνώσεις PN > 1 θα αξιολογούνται και πιστοποιούνται κατά την κατασκευή τους σύμφωνα με το πρότυπο EN 25817.\nΗ δοκιμή αντοχής και στεγανότητας για όλες τις τεχνικές εγκαταστάσεις PN>1 οι οποίες κατασκευάζονται από τον κατασκευαστή της εγκατάστασης, θα διενεργούνται και θα πιστοποιούνται σύμφωνα με την Οδηγία 97/23/EK (PED).\nΠιστοποίηση των επιθεωρήσεων\nΓια όλο τον εξοπλισμό (CNG) θα διατίθενται πιστοποιητικά των απαιτουμένων ελέγχων.\nΟ κατασκευαστής θα αποδεικνύει μέσω νόμιμα πιστοποιημένου ειδικευμένου τεχνικού ή πιστοποιημένου επιθεωρητή εργοστασίου (σε περίπτωση που είναι αυτός υπεύθυνος) ότι όλα τα πιστοποιητικά ευρίσκονται στην κατοχή του και ότι όλες οι επιθεωρήσεις έχουν διενεργηθεί προσηκόντως. Η παρούσα απαίτηση πληρούται υπό τον όρο ότι χρησιμοποιούνται εξαρτήματα δοκιμασμένου τύπου ή εγκεκριμένου σχεδίου.\nΕπιθεωρήσεις πεδίου από νόμιμα πιστοποιημένο ειδικευμένο τεχνικό\nΙσχύουν οι απαιτήσεις της Οδηγίας 97/23/EK (PED).\nΣυμμόρφωση προς τις τεχνικές απαιτήσεις\nTo αργότερο κατά την δοκιμή λειτουργίας και στεγανότητας της συναρμολογημένης εγκατάστασης, ο νόμιμα πιστοποιημένος ειδικευμένος τεχνικός θα πρέπει να βεβαιωθεί ότι οι απαιτήσεις της παρούσας οδηγίας πληρούνται, οι στόχοι προστασίας της επιτυγχάνονται και ότι όλα τα απαιτούμενα πιστοποιητικά επιθεώρησης είναι στο σύνολό τους διαθέσιμα.\nΑλλαγή της πιστοποιημένης τεχνικής πρακτικής\nΟ κατασκευαστής υποχρεούται να ενημερώσει τον νόμιμα πιστοποιημένο ειδικευμένο τεχνικό σε σχέση με τυχόν αλλαγές εγκαίρως πριν την τελική επιθεώρηση. Οι αλλαγές θα πρέπει να είναι τουλάχιστον αντίστοιχες από πλευράς ασφάλειας. Ο νόμιμα πιστοποιημένος ειδικευμένος τεχνικός θα επιβεβαιώσει τα ανωτέρω.\nΚάθε αλλαγή, η οποία επηρεάζει την ασφάλεια της εγκατάστασης λογίζεται ως σημαντική. Σε περίπτωση σημαντικών αλλαγών ο νόμιμα πιστοποιημένος ειδικευμένος τεχνικός θα επιβεβαιώνει την ύπαρξη μέτρων ασφαλείας ιδίου βαθμού.\nΣημαντικές αλλαγές στις εγκαταστάσεις (CNG) αποτελούν ενδεικτικά:\n- Η αύξηση της επιτρεπόμενης πίεσης λειτουργίας.\n- Η επέκταση της ίδιας της εγκατάστασης με εγκατάσταση επιπλέον εξοπλισμού.\n-Η αντικατάσταση, μετατροπή ή επέκταση των υπαρχόντων εξαρτημάτων, εφόσον δεν πρόκειται για ισοδύναμα εξαρτήματα τα οποία είναι σύμφωνα με την εγκεκριμένη τεχνική πρακτική ή είναι εξαρτήματα εγκεκριμένου τύπου για τα ίδια επίπεδα πίεσης.\n- Η αλλαγή του χώρου λειτουργίας.\nΟι επιτόπιες επιθεωρήσεις που θα διενεργούνται θα πρέπει να πιστοποιούνται από τον υπεύθυνο νόμιμα πιστοποιημένο εξειδικευμένο τεχνικό με πιστοποιητικό επιθεώρησης.\nΕπιθεωρήσεις από ειδικευμένους ηλεκτρολόγους\nΟι ηλεκτρολογικές εγκαταστάσεις, περιλαμβανομένων αυτών για την αντικεραυνική προστασία θα επιθεωρούνται από ειδικευμένο ηλεκτρολόγο πριν την εκκίνησή τους και σε τακτά διαστήματα τουλάχιστον ανά τρία (3) έτη, υπό τον όρο ότι θα είναι διαθέσιμη βεβαίωση της συμβατότητάς τους, από την οποία δεν θα προκύπτει οποιαδήποτε διαφοροποίηση. Σε διαφορετική περίπτωση η επιθεώρηση θα διενεργείται από νομίμως πιστοποιημένο ειδικευμένο τεχνικό.\nΟι επιθεωρήσεις του εξοπλισμού (CNG), θα πρέπει να πραγματοποιούνται σε τακτά χρονικά διαστήματα. Οι μάνικες τροφοδοσίας θα πρέπει να επιθεωρούνται οπτικά ως προς την ακεραιότητα και στεγανότητά τους.\n'Εγγραφα σχετικά με τις επιθεωρήσεις\nΟι πιστοποιήσεις των ελέγχων που διενεργούνται από τον κατασκευαστή και των νόμιμα πιστοποιημένο ειδικευμένο τεχνικό καθώς και οι πιστοποιήσεις ειδικών θα τηρούνται καθ’ όλο τον χρόνο λειτουργίας του εξοπλισμού (CNG), ώστε να είναι δυνατός ο έλεγχος.\nΗ εκκίνηση θα λαμβάνει χώρα υπό την αρμόδια επίβλεψη και σύμφωνα με τους γενικούς και ειδικούς κανόνες και κανονισμούς ασφαλείας. Οι οδηγίες λειτουργίας του κατασκευαστή για την εκκίνηση του εγκατεστημένου εξοπλισμού και εξαρτημάτων (CNG) θα τηρούνται.\nΣε εγκαταστάσεις, οι οποίες περιέχουν αέρα ή αδρανές αέριο, ο τρόπος απομάκρυνσής του πρέπει να προσδιορίζεται πριν την είσοδο του αερίου στον εξοπλισμό. Ο αερισμός στο εσωτερικό του εξοπλισμού εγκατάστασης απαγορεύεται. Η εγκατάσταση πρέπει να αδρανοποιείται με αδρανές αέριο ή φυσικό αέριο για να διασφαλίζεται ότι δεν θα παραμείνουν και θα εγκλωβιστούν μην επιτρεπόμενες ποσότητες αέρα. Θα πρέπει να εξασφαλίζεται ότι ο εξοπλισμός θα ρυθμίζεται με φυσικό αέριο.\nΣτη περίπτωση λειτουργούντος μικτού πρατηρίου, εντός του οποίου χωροθετούνται και λειτουργούν εκτός από εγκαταστάσεις και ο απαιτούμενος εξοπλισμός για τη λιανική διανομή πεπιεσμένου φυσικού αερίου (CNG), αντίστοιχες εγκαταστάσεις και εξοπλισμός υγρών καυσίμων, οι υπόψη εγκαταστάσεις και εξοπλισμός υπόκεινται σε τακτικές επιθεωρήσεις από την αρμόδια υπηρεσία σύμφωνα με το ΑΡΘΡΟ 20 των π.δ. 1224/1981 και β.δ. 465/1970 , όπως αυτά έχουν εκάστοτε τροποποιηθεί και ισχύουν, προς διαπίστωση της καλής και συμφώνως προς τους όρους και τις κείμενες περί πρατηρίων υγρών καυσίμων διατάξεις. Οι επιθεωρήσεις αυτές λαμβάνουν χώρα κατά τη κρίση της αρμόδιας υπηρεσίας και σε χρόνο μη δυνάμενον να υπερβεί τη δεκαετία από της προηγούμενης επιθεωρήσεως.\nΣτη περίπτωση λειτουργούντος μικτού πρατηρίου, εντός του οποίου χωροθετούνται και λειτουργούν εκτός από εγκαταστάσεις και ο απαιτούμενος εξοπλισμός για τη λιανική διανομή πεπιεσμένου φυσικού αερίου (CNG), αντίστοιχες εγκαταστάσεις και εξοπλισμός υγραερίου (LPG), οι υπόψη εγκαταστάσεις και εξοπλισμός υπόκεινται σε τακτικές επιθεωρήσεις από την αρμόδια υπηρεσία, προς διαπίστωση της καλής και συμφώνως προς τους όρους και τις κείμενες περί πρατηρίων υγραερίου διατάξεις, σύμφωνα με το ΑΡΘΡΟ 30 του π.δ. 595/1984 , όπως αυτό έχει εκάστοτε τροποποιηθεί και ισχύει.\nΆρθρο 19: Οδηγίες Διαδικασίες εκτάκτου ανάγκης\nΟ εκμεταλλευτής του πρατηρίου της παρούσας απόφασης θα υποβάλλει στην αρμόδια περιφερειακή υπηρεσία Μεταφορών και Επικοινωνιών της οικείας Περιφερειακής Ενότητας, τις οδηγίες του κατασκευαστή, για τον προληπτικό έλεγχο και συντήρηση των εγκαταστάσεων του πρατηρίου και θα τηρεί θεωρημένο βιβλίο συντήρησης, όπου θα αναγράφονται όλα τα στοιχεία των προληπτικών ελέγχων και συντηρήσεων καθώς και τα στοιχεία του πραγματοποιούντος αυτές. Το βιβλίο αυτό θα ελέγχεται από την αρμόδια υπηρεσία και η μη πραγματοποίηση των προληπτικών ελέγχων και συντηρήσεων σύμφωνα με τις οδηγίες του κατασκευαστή θα συνεπάγεται την προσωρινή αφαίρεση της άδειας λειτουργίας του πρατηρίου, για χρονικό διάστημα τριών (3) μηνών και επί υποτροπής οριστικά.\nΟ χειριστής θα διατηρεί τον εξοπλισμό (CNG) σε καλή κατάσταση, θα τον λειτουργεί με επιδεξιότητα, θα πραγματοποιεί τις αναγκαίες εργασίες συντήρησης άμεσα και θα εφαρμόζει τα απαιτούμενα μέτρα ασφαλείας.\nΤον εξοπλισμό θα τον λειτουργούν ενήλικες (πρόσωπα άνω των 18 ετών) μόνο, με την απαιτούμενη ικανότητα και γνώση των κανόνων και κανονισμών λειτουργίας.\nΟδηγίες λειτουργίας, σημειώσεις σχετικά με την αποφυγή κινδύνων\nΣτις εγκαταστάσεις (CNG) θα διατίθενται οδηγίες λειτουργίας και σημειώσεις για την πρόληψη κινδύνων. Τα έγγραφα αυτά θα καταδεικνύουν τους στόχους, τα τεχνικά μέτρα προστασίας που θα λαμβάνονται και την λογική του ελέγχου και παρακολούθησης της λειτουργίας.\nΟδηγίες σε σχέση με την τροφοδοσία οχημάτων\nΗ διαδικασία τροφοδοσίας θα προδιαγράφεται σε σχετικές οδηγίες τροφοδοσίας, οι οποίες θα είναι διαρκώς αναρτημένες σε ευανάγνωστη μορφή στον διανομέα.\nΜόνο πρόσωπα, τα οποία έχουν λάβει γνώση των σχετικών οδηγιών θα επιτρέπεται να τροφοδοτούν οχήματα στα πρατήρια με εγκαταστάσεις (CNG). Ένα πρόσωπο λογίζεται ότι έχει γνώση των οδηγιών αυτών, όταν είναι σε θέση να εφοδιάζει οχήματα σύμφωνα με την διαδικασία τροφοδοσίας.\nΤα οχήματα θα ανεφοδιάζονται μόνο όταν ο κινητήρας και πιθανώς η εξωτερική συσκευή θέρμανσης, η οποία φέρει θάλαμο καύσης θα είναι απενεργοποιημένα. Το όχημα θα είναι ασφαλισμένο, ώστε να μην δύναται να κυλήσει.\nΤο κάπνισμα και η χρήση άλλων πηγών ανάφλεξης σε εκρηκτικές περιοχές και εντός των δραστικών ακτινών τους απαγορεύονται. Θα πρέπει να γίνεται σχετική αναφορά στις σχετικές σημάνσεις ασφαλείας.\nΓια κάθε εγκατάσταση θα παρέχονται οδηγίες λειτουργίας και συντήρησης, καθώς και σχέδιο πρόληψης κινδύνων και σχέδιο έκτακτης ανάγκης. Τα έγγραφα αυτά θα είναι ευχερώς προσβάσιμα στο προσωπικό του πρατηρίου.\nΟι οδηγίες λειτουργίας και συντήρησης του πρατηρίου ανεφοδιασμού (CNG) θα περιλαμβάνονται στο εγχειρίδιο λειτουργίας. Συνιστάται η σύναψη σύμβασης συντήρησης με εταιρεία που διαθέτει τη σχετική τεχνογνωσία.\nΣτη περίπτωση λειτουργούντος μικτού πρατηρίου, όπως αυτό ορίζεται στο εδάφιο 6 του άρθρου 1 της παρούσας, εντός του οποίου χωροθετούνται και λειτουργούν εκτός από εγκαταστάσεις και ο απαιτούμενος εξοπλισμός για τη λιανική διανομή πεπιεσμένου φυσικού αέριο (CNG) σε οχήματα, αντίστοιχες εγκαταστάσεις και εξοπλισμός υγρών καυσίμων και υγραερίου (LPG), οι υπόψη εγκαταστάσεις και εξοπλισμός υπόκεινται σε τακτικές συντηρήσεις, σύμφωνα με τις κείμενες διατάξεις περί υγρών καυσίμων των π.δ. 1224/1981 και β.δ. 465/1970 και π.δ. 595/1984 , αντίστοιχα για το υγρά καύσιμα και το υγραέριο (LPG), όπως αυτά έχουν εκάστοτε τροποποιηθεί και ισχύουν.\nΠινακίδες με οδηγίες\nΟι οδηγίες πρέπει να περιλαμβάνουν τις σχετικές προφυλάξεις ασφαλείας, ειδικά για την απαγόρευση καπνίσματος και το σβήσιμο της μηχανής των οχημάτων.\nΌλες οι πινακίδες πρέπει να συμμορφώνονται με τα Ευρωπαϊκά πρότυπα (ΕΝ Standards). Παραδείγματα οδηγιών υπάρχουν με λεπτομέρειες στο παράρτημα 5.\nΟδηγίες για τους υπαλλήλους\nΌλοι οι δυνατοί κίνδυνοι πρέπει να αναφέρονται και να τοποθετούνται σε κατάλληλες πινακίδες προειδοποίησης ( π.χ. υψηλή πίεση).\nΣχέδιο δράσης έκτακτης ανάγκης\nΈνα σχέδιο δράσεως έκτακτης ανάγκης πρέπει να συντάσσεται για το πρατήριο ανεφοδιασμού οχημάτων με πεπιεσμένο φυσικό αέριο (CNG).\nΔιαδικασία διακοπής λειτουργίας εκτάκτου ανάγκης\nΣύμφωνα με τη διαδικασία πρέπει να διακόπτεται η λειτουργία του συμπιεστή και να απομονώνονται οι έξοδοι όλων των δεξαμενών αποθήκευσης ή η έξοδος του συμπιεστή σε περίπτωση αργής πλήρωσης, με τη λειτουργία αυτόματων βαλβίδων. Η μόνωση πρέπει να γίνεται όσο πιο κοντά στο σημείο πλήρωσης.\nΓια παράδειγμα μια διαδικασία επείγουσας διακοπής λειτουργίας πρέπει να εφαρμόζεται ως εξής:\nα) πρέπει να διακόπτεται η ισχύς του σταθμού ανεφοδιασμού εκτός από τον μηχανικό εξαερισμό,\nβ) η παροχή του φυσικού αερίου προς το όχημα πρέπει να σταματάει στην αρχή του ελαστικού σωλήνα,\nγ) η μεταφορά του φυσικού αερίου ανάμεσα στον συμπιεστή, τη δεξαμενή αποθήκευσης και την μονάδα διανομής, όπως επίσης και μεταξύ των χώρων αποθήκευσης πρέπει να\nσταματάει. Εάν περισσότερες από μία μονάδες διανομής είναι συνδεδεμένες στη δεξαμενή αποθήκευσης η παροχή μπορεί να διακόπτεται με μία κεντρική βαλβίδα,\nΔιατάξεις επείγουσας διακοπής λειτουργίας πρέπει να τοποθετούνται κατάλληλα σε όλη την έκταση του πρατηρίου. Ένας από τους διακόπτες κινδύνου πρέπει να βρίσκεται εγκατεστημένος με ελεύθερη πρόσβαση σε ασφαλή απόσταση από τα επικίνδυνα χαρακτηριστικά σημεία του πρατηρίου.\nΆρθρο 19 : Τήρηση θεωρημένου βιβλίου συντήρησης\nΆρθρο 20: Τελικές διατάξεις - Διάφορες ειδικές ρυθμίσεις\n1. Σε ένα αμιγές ή μικτό πρατήριο (CNG και LPG) της παρούσας απόφασης είναι δυνατός ο ανεφοδιασμός με πεπιεσμένο φυσικό αέριο (CNG) ή/και υγραέριο κίνησης (LPG) αντίστοιχα, μόνον των αυτοκινήτων εκείνων για τα οποία επιτρέπεται η χρησιμοποίηση των ανωτέρω καυσίμων κίνησης. Το γεγονός αυτό αποδεικνύεται από την άδεια κυκλοφορίας των αυτοκινήτων αυτών.\n2. Το περιβάλλον της οδού ή οδών έμπροσθεν του πρατηρίου της παρούσας απόφασης όταν αυτό λειτουργεί τις νυκτερινές ώρες φωτίζεται επαρκώς, (σε ακτίνα τουλάχιστον 20 μέτρων από το όρια του πρατηρίου). Το γεγονός αυτό αποδεικνύεται από μελέτη ηλεκτροφωτισμού η οποία θα πρέπει να έχει συνταχθεί σύμφωνα με τους ισχύοντες Ελληνικούς και Ευρωπαϊκούς Κανονισμούς και τα πρότυπα ηλεκτρολογικών εγκαταστάσεων, και να έχει κατατεθεί ως δικαιολογητικό για την έκδοση της άδεια λειτουργίας. Στόχος του φωτισμού και κριτήριο που θα πρέπει να ληφθεί υπόψη στην μελέτη είναι να αποφευχθούν τυχόν οδικά ατυχήματα, λόγω κακού ή ελλιπούς φωτισμού, μεταξύ εισερχομένων και εξερχόμενων οχημάτων από/προς το πρατήριο και των λοιπών αυτοκινήτων οχημάτων που κινούνται στην έμπροσθεν του πρατηρίου οδό ή οδούς.\n3. Απαγορεύεται η παραλαβή και διάθεση, πεπιεσμένου φυσικού αερίου για τροφοδοσία οχημάτων σε πρατήρια τα οποία δεν διαθέτουν άδεια λειτουργίας σύμφωνα με τις διατάξεις της παρούσας ή σύμφωνα με τις διατάξεις της υπ’ αριθμ. οικ. 5063/184/2000 (Β’ 155) υπουργικής απόφασης, όπως ισχύει.\n4. Είναι επιτρεπτή η διάθεση από τα πρατήρια της παρούσας απόφασης, φιαλών υγραερίου που ανήκουν σε εταιρίες με νόμιμη άδεια εμπορίας υγραερίου, εφόσον η πλήρωση και η σφράγιση των φιαλών έχει γίνει από τις εταιρείες αυτές.\nΠαράρτημα 1: Υπόδειγμα εγκατάστασης πρατηρίου CNG με τρείς γραμμές παροχής στο διανομέα\nΠαράρτημα 3.1: Υδραυλική και πνευματική δοκιμή\nΟι διαδικασίες αυτές παρέχουν ένα παράδειγμα υδροστατικής και πνευματικής δοκιμής για τα εξαρτήματα της εγκατάστασης και την ίδια την εγκατάσταση.\n-.1.1.1 Υποχρέωση για καταγραφή και περιοδικούς ελέγχους.\nΌπου συμφωνείται στο κείμενο αυτό ότι το άτομο που είναι υπεύθυνο για την λειτουργία του σταθμού είναι υποχρεωμένο να πραγματοποιεί μετρήσεις, ελέγχους ή επιθεωρήσεις, τα αποτελέσματα πρέπει να καταγράφονται και να φυλάσσονται ώστε να είναι διαθέσιμα για τους εξουσιοδοτημένους επιθεωρητές, τουλάχιστον μέχρις ότου είναι διαθέσιμα τα αποτελέσματα των επόμενων με-τρήσεων, επιθεωρήσεων ή ελέγχων, εκτός εάν ορίζεται διαφορετικά σε άλλο σημείο του παρόντος παραρτήματος.\n- .1.1.2 Πρώτη επιθεώρηση παραλαβής νέου σταθμού\nΠριν από την θέση σε λειτουργία ενός καινούργιου σταθμού ανεφοδιασμού, πρέπει αυτός να δοκιμάζεται. Οι δοκιμές πρέπει να περιλαμβάνουν τουλάχιστον τα ακόλουθα :\n- Αξιολόγηση της κατασκευής, των χρησιμοποιηθέντων υλικών και της εφαρμογής.\n-Έλεγχος των επικίνδυνων περιοχών και του χρησιμοποιούμενου ηλεκτρικού εξοπλισμού.\n- Έλεγχος της αντοχής στην πίεση δοκιμής Pt.\n- Έλεγχος για διαρροή (έλεγχος στεγανότητας) σε συν-θήκες κανονικής λειτουργίας.\n- Έλεγχος της καλής λειτουργίας, περιλαμβανομένων και των διατάξεων ασφαλείας.\n- Αποκλεισμός εισρόφησης αέρα μέσα στα τμήματα του συστήματος που περιέχουν Φυσικό Αέριο.\nΗ καλή λειτουργία και η ρύθμιση των διατάξεων ασφαλείας μπορούν να αποδεικνύονται με πιστοποιητικά των κατασκευαστών ή των προμηθευτών των οργάνων.\nΠρέπει να ετοιμάζεται και να ολοκληρώνεται ένα πιστοποιητικό δοκιμής του σταθμού.\nΠαράρτημα 3.2: Προφυλάξεις ασφαλείας\n3.2.1 Η ασφάλεια όλων των προσώπων, είτε εμπλέκονται είτε όχι στη δοκιμή, είναι προεξάρχουσας σπουδαιότητας και σημασίας.\nΔεν πρέπει να πραγματοποιείται καμία δραστηριότητα ή δοκιμή που θα μπορούσε να παραβιάσει αυτή την αρχή.\n3.2.2 Απαιτείται συνεννόηση με τον μηχανικό (στο στάδιο σχεδιασμού των σωληνώσεων) σχετικά με την επάρκεια των προφυλάξεων ασφαλείας που προτείνονται από τον κατασκευαστή. Οι προφυλάξεις ασφαλείας πρέπει να εξασφαλίζουν ότι, κατά το δυνατόν, κανένα άτομο δεν είναι εκτεθειμένο σε τραυματισμό σε περίπτωση που κάποιο τμήμα των σωληνώσεων αστοχήσει κατά την διάρκεια της δοκιμής.\nΟι διατάξεις ασφαλείας θα πρέπει να έχουν την γραπτή έγκριση του Μηχανικού, πριν από την δοκιμή, με ειδική αναφορά στα ακόλουθα:\nτην επάρκεια στην προστασία των γειτονικών σωληνώσεων και του εξοπλισμού.\nτην έκταση της περιοχής που πρέπει να εκκενώνεται για λόγους ασφαλείας κατά την δοκιμή.\nτην επάρκεια όλων των μη καταστροφικών δοκιμών που έγιναν πριν από την υδραυλική δοκιμή, περιλαμβανομένων και των δοκιμών που πραγματοποιήθηκαν προγενέστερα από άλλους.\nτην αντίσταση των υλικών σε ταχεία θραύση.\nτην διαδικασία για την παρεμπόδιση ψύξης κατά την διάρκεια της πλήρωσης και της εκκένωσης.\nτην έκταση του τηλεχειρισμού που παρέχεται κατά την διάρκεια της δοκιμής.\n3.2.3 Σε όλο το προσωπικό που εμπλέκεται στη δοκιμή πρέπει να δίνονται πλήρεις οδηγίες σχετικά με τους πιθανούς κινδύνους που υπάρχουν κατά την δοκιμή, με ιδιαίτερη προσοχή στην εξασφάλιση των σωληνώσεων ώστε να παρεμποδίζεται η ταλάντωση μετά από τυχόν αστοχία.\n3.2.4 Να λαμβάνονται όλες οι προφυλάξεις για να προστατεύονται όλες οι γειτονικές σωληνώσεις ή ο εξοπλισμός από τα αποτελέσματα τυχόν αστοχίας των σωληνώσεων.\n3.2.5 Για την υδραυλική δοκιμή, πρέπει να αποφεύγεται η μόλυνση του νερού της δοκιμής, εκτός εάν έχουν γίνει ειδικές διατάξεις για την απομάκρυνσή του.\n3.2.6 Πρέπει να προσδιορίζεται η περιοχή της δοκιμής και να συμφωνείται με τον Μηχανικό. Η περιοχή αυτή πρέπει να περιλαμβάνει όλες τις στεγασμένες ή κλειστές εγκαταστάσεις μέσω των οποίων διέρχονται οι σωληνώσεις και τους τοπικούς δρόμους πρόσβασης. Τα όρια της περιοχής αυτής της δοκιμής πρέπει να σημαίνονται με ταινίες σήμανσης.\nΠρέπει να τοποθετούνται κατάλληλες προειδοποιητικές πινακίδες με την φράση : "ΠΡΟΣΟΧΗ - ΣΩΛΗΝΩΣΕΙΣ ΥΠΟ ΔΟΚΙΜΗ" και: "WARNING - PIPEWORK UNDER TEST", σε όλα τα σημεία από τα οποία υπάρχει πρόσβαση στην περιοχή της δοκιμής.\n3.2.7 Επισύρεται η προσοχή στο γεγονός ότι, εάν σε ένα μέσο που χρησιμοποιείται για την δοκιμή, όπως το πεπιεσμένο άζωτο, μειωθεί η πίεση του από την υψηλή πίεση του δοχείου αποθήκευσής του στην πίεση δοκιμής, η θερμοκρασία του θα πέσει.\nΘα πρέπει να λαμβάνονται μέτρα για την δοκιμή, τέτοια ώστε η θερμοκρασία του μέσου (υγρού) που μπαίνει στις σωληνώσεις που είναι υπό δοκιμή, να μην είναι μικρότερη από την συμφωνημένη θερμοκρασία της δοκιμής. Για να αποφεύγονται συμπυκνώσεις μέσα στις σωληνώσεις, δεν πρέπει να επιτρέπεται η θερμοκρασία του μέσου για την δοκιμή να πέφτει κάτω από το σημείο δρόσου στην αντίστοιχη πίεση δοκιμής.\n3.2.8 Πριν από την υδραυλική δοκιμή, όλες οι κολλήσεις πρέπει να υποβάλλονται σε μη καταστρεπτικές δοκιμές.\nΠαράρτημα 4.1: Καθαρισμός\nΤα ακόλουθα είναι ένα παράδειγμα εφαρμογής των διαδικασιών καθαρισμού.\nΧρειάζεται εκτίμηση των περιβαλλοντικών επιπτώσεων του Φυσικού Αερίου στην ατμόσφαιρα.\n4.1.2.1 ΠΡΟΦΥΛΑΞΕΙΣ ΑΣΦΑΛΕΙΑΣ\nΔεν πρέπει να αρχίζει ο καθαρισμός χωρίς πλήρη γνώση των σωληνώσεων και του βοηθητικού εξοπλισμού.\n4.1.2.2 Καθαρίζονται αρχικά οι μετρητές αερίου υπό την επίβλεψη ενός ικανού ατόμου, το οποίο κατονομάζεται από τον προμηθευτή τους.\n4.1.2.3 Σε όλες τις λειτουργίες καθαρισμού, ακόμη και στις πιο απλές, ετοιμάζεται και ακολουθείται μια γραπτή διαδικασία κατάλληλη για την εγκατάσταση.\n4.1.2.4 Λαμβάνονται προφυλάξεις για να μειωθούν, όσο είναι πρακτικά δυνατόν, οι πιθανοί κίνδυνοι που προέρχονται από τον εξαερισμό, για παράδειγμα αποφεύγοντας τον εξαερισμό κοντά σε ιδιοκτησίες ή πιθανές εστίες έναυσης, όπως ηλεκτρικούς σταθμούς και εξοπλισμούς. Προειδοποιητικές επισημάνσεις, ιδιαίτερα "ΑΠΑΓΟΡΕΥΕΤΑΙ ΤΟ ΚΑΠΝΙΣΜΑ" κα ΆΠΑΓΟΡΕΥΟΝΤΑΙ ΟΙ ΑΚΑΛΥΠΤΟΙ ΛΑΜΠΤΗΡΕΣ" θα πρέπει να προβάλλονται κατ’εξοχήν γύρω από την περιοχή όπου πρόκειται να γίνει ο καθαρισμός. Δεν πρέπει να γίνεται καμία εργασία σε κανένα τμήμα του σταθμού που είναι σε διαδικασία καθαρισμού.\n4.1.2.5 Να υπάρχουν διαθέσιμοι πυροσβεστήρες στον χώρο του σταθμού κατά τη διάρκεια της διαδικασίας καθαρισμού.\n4.1.2.6 Ο καθαρισμός πραγματοποιείται συνεχώς χωρίς διακοπή. Εάν υπάρχει κάποια ασυνέχεια, ο καθαρισμός διακόπτεται και επαναλαμβάνεται το σύνολο της διαδικασίας.\n4.1.2.7 Όταν διεξάγεται καθαρισμός με ένα αδρανές αέριο ή αέρα, λαμβάνονται προφυλάξεις για να εμποδιστεί η είσοδος των αερίων καθαρισμού στο. δίκτυο διανομής του προμηθευτή αερίου.\n4.1.3.1 Μετά από μια ικανοποιητική υδραυλική δοκιμή, μειώνεται η πίεση στο σύστημα σωληνώσεων που πρόκειται να υποβληθεί σε καθαρισμό σε σημείο τέτοιο για να δεχθεί με ασφάλεια το αέριο καθαρισμού, μέχρις ότου ικανοποιηθούν τα κριτήρια καθαρισμού.\n4.1.3.2 Ο καθαρισμός από αέριο σε αέρα ή από αέρα σε αέριο μπορεί να πραγματοποιείται υπό την προϋπόθεση ότι μια ελάχιστη ταχύτητα μπορεί να διατηρείται μέσα στο σύστημα σωληνώσεων και του εξοπλισμού προκειμένου να αποφευχθεί η ανάμειξη.\n4.1.3.3 Εάν η πιο πάνω αναφερόμενη ταχύτητα δεν μπορεί να διατηρηθεί, τότε εξετάζεται η πραγματοποίηση του καθαρισμού με ένα αδρανές αέριο.\nΤο αδρανές αέριο θα μπορεί να είναι άζωτο.\nΠαράρτημα 4.1.2.1: Προφυλάξεις ασφαλείας\nΠαράρτημα 4.1.2.4: Πινακίδα απαγορεύεται το κάπνισμα\nΛαμβάνονται προφυλάξεις για να μειωθούν, όσο είναι πρακτικά δυνατόν, οι πιθανοί κίνδυνοι που προέρχονται από τον εξαερισμό, για παράδειγμα αποφεύγοντας τον εξαερισμό κοντά σε ιδιοκτησίες ή πιθανές εστίες έναυσης, όπως ηλεκτρικούς σταθμούς και εξοπλισμούς. Προειδοποιητικές επισημάνσεις, ιδιαίτερα "ΑΠΑΓΟΡΕΥΕΤΑΙ ΤΟ ΚΑΠΝΙΣΜΑ" και ΑΠΑΓΟΡΕΥΟΝΤΑΙ ΟΙ ΑΚΑΛΥΠΤΟΙ ΛΑΜΠΤΗΡΕΣ" θα πρέπει να προβάλλονται κατ’ εξοχήν γύρω από την περιοχή όπου πρόκειται να γίνει ο καθαρισμός. Δεν πρέπει να γίνεται καμία εργασία σε κανένα τμήμα του σταθμού που είναι σε διαδικασία καθαρισμού.\nΠαράρτημα 5.1: Οδηγίες για την πλήρωση\nΤο ακόλουθο παράδειγμα αναλύει λεπτομερειακά τις τυπικές οδηγίες για την διαδικασία πλήρωσης οι οποίες πρέπει να αναφέρονται / αναρτώνται σύμφωνα με το άρθρο 15.\n5.1.1 Διαδικασία πλήρωσης (για μια τυπική ταχεία πλήρωση)\nα) Αφαιρείται το κάλυμμα από το σημείο πλήρωσης του οχήματος.\nβ) Τοποθετείται η μάνικα πλήρωσης στο σημείο πλήρωσης του οχήματος.\nγ) Μετά την ολοκλήρωση της πλήρωσης, αποσυνδέεται προσεκτικά η μάνικα πλήρωσης. Είναι πιθανόν να διαφύγει τη στιγμή αυτή μια μικρή ποσότητα αερίου από το ακροφύσιο πλήρωσης.\nδ) Επιστρέφεται η μάνικα στη σωστή θέση του διανομέα.\nε) Επανατοποθετείται το κάλυμμα στο σημείο πλήρωσης του οχήματος.\n5.1.2 Διαδικασία πλήρωσης (για μια τυπική βραδεία πλήρωση)\nβ) Τοποθετείται η μάνικα πλήρωσης στο σημείο πλήρωσης.\nγ). Ανοίγεται η βαλβίδα αερίου στον διανομέα.\nδ). Μετά την παρέλευση του αναμενόμενου χρόνου πλήρωσης και αφού το δοχείο αποθήκευσης του οχήματος έχει γεμίσει, κλείνεται η βαλβίδα του αερίου στον διανομέα.\nε) Αποσυνδέεται προσεκτικά η μάνικα πλήρωσης. Είναι πιθανή η διαφυγή κατά τη στιγμή αυτή μιας μικρής ποσότητας αερίου από το ακροφύσιο πλήρωσης\nστ) Επιστρέφεται η μάνικα στη σωστή θέση στον διανομέα. .\nζ) Επανατοποθετείται το κάλυμμα στο σημείο πλήρωσης του οχήματος.\n5.1.3 Οδηγίες για το σχέδιο έκτακτης ανάγκης\nΜέτρα που πρέπει να λαμβάνονται σε περίπτωση πυρκαγιάς ή σοβαρής διαρροής αερίου, ενός σταθμού ανεφοδιασμού.\nα}.Πιέζεται το κομβίο έκτακτης ανάγκης.\nβ).Σβήνονται όλες οι εστίες φωτιάς, καθώς και τα φώτα ασφαλείας στα κτίρια και στην γύρω περιοχή.\nγ) .Σβήνουν όλες οι μηχανές.\nδ),Ειδοποιείται η Πυροσβεστική Υπηρεσία, τηλ. 199. ε).Ειδοποιείται ο Διευθυντής,\nστ). Ειδοποιούνται οι κάτοικοι της περιοχής και οδηγούνται σε κατεύθυνση αντίθετη από την κατεύθυνση ταυ ανέμου.\nζι. Δεν χρησιμοποιούνται ηλεκτρικοί διακόπτες.\nή) .Δεν μπαίνουν μπροστά οι μηχανές των αυτοκινήτων.\nΠαράρτημα 7: Όρια των εγκαταστάσεων και τεχνικές εγκαταστάσεις: πρατήρια φυσικού αερίου με δοχεία αποθήκευσης αερίου\nΌρια των εγκαταστάσεων και τεχνικές εγκαταστάσεις:\nΠρατήρια Φυσικού Αερίου με δοχεία αποθήκευσης αερίου (υπόδειγμα)\nΠαράρτημα 8: Όρια των εγκαταστάσεων και τεχνικές εγκαταστάσεις: πρατήρια φυσικού αερίου χωρίς δοχεία αποθήκευσης αερίου\nΠρατήρια Φυσικού Αερίου χωρίς δοχεία αποθήκευσης αερίου (υπόδειγμα)\nΠαράρτημα 9: Υπόδειγμα πρατηρίου ταχείας πλήρωσης\nΥπόδειγμα πρατηρίου ταχείας πλήρωσης\nΠαράρτημα 10: Εκρηκτικές ζώνες\nΠαράρτημα 14: Σύστημα επείγουσας απενεργοποίησης\nΥπόδειγμα συστήματος επείγουσας απενεργοποίησης\nΠαράρτημα 15: Επιθεωρήσεις, Όρια χρόνου επιθεώρησης και ευθύνη\nΑ.1 Άδεια των αρμοδίων αρχών\nΤα Πρατήρια Ανεφοδιασμού Οχημάτων με (CNG), τα οποία απαιτούν άδεια λειτουργίας είναι τα Πρατήρια Ανεφοδιασμού Οχημάτων με (CNG) τα οποία εφοδιάζουν με Φυσικό Αέριο φιάλες εντός οχημάτων τρίτων.\nΤα Πρατήρια Ανεφοδιασμού Οχημάτων Φυσικού Αερίου τα οποία τροφοδοτούν φιάλες οχημάτων του χειριστή τους με Φυσικό Αέριο δεν απαιτούν άδεια λειτουργίας.\nΑ.2 Επιθεωρήσεις από νόμιμα πιστοποιημένο ειδικευμένο τεχνικό\nΑ.2.1 Επιθεωρήσεις πριν την εκκίνηση\nΤο Πρατήριο Ανεφοδιασμού Οχημάτων Φυσικού Αερίου μπορεί να ξεκινήσει την λειτουργία του μετά την εγκατάστασή του ή μετά από σημαντικές αλλαγές, αν νόμιμα πιστοποιημένος ειδικευμένος τεχνικός έχει ελέγξει αν η εγκατάσταση ή οι αλλαγές έχουν πραγματοποιηθεί σύμφωνα με τις απαιτήσεις της Οδηγίας 97/23/ΕΚ (Οδηγία σχετικά με τον εξοπλισμό υπό πίεση), και έχει εκδοθεί σχετικό πιστοποιητικό.\nΓια την επιθεώρηση των φιαλών και των μερών του εξοπλισμού τους ανατρέξτε στην 97/23/ΕΚ (Οδηγία σχετικά με τον εξοπλισμό υπό πίεση).\nΓια την επιθεώρηση των σωληνώσεων και των μερών του εξοπλισμού τους, ανατρέξτε στην 97/23/ΕΚ (Οδηγία σχετικά με τον εξοπλισμό υπό πίεση).\nΑ.2.2 Κανονικές επανεπιθεωρήσεις\nΤα Πρατήρια Ανεφοδιασμού Οχημάτων Φυσικού Αερίου θα επανεπιθεωρούνται σύμφωνα με Οδηγία 97/23/ΕΚ (Οδηγία σχετικά με τον εξοπλισμό υπό πίεση).\nΓια τις επανεπιθεωρήσεις των φιαλών και του εξοπλισμού των μερών τους, ανατρέξτε στην Οδηγία 97/23/ΕΚ (Οδηγία σχετικά με τον εξοπλισμό υπό πίεση).\nΓια την επανεπιθεώρηση των σωληνώσεων και του εξοπλισμού των μερών τους, ανατρέξτε στην Οδηγία 97/23/ΕΚ (Οδηγία σχετικά με τον εξοπλισμό υπό πίεση).